**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Οκτωβρίου 2017, ημέρα Τετάρτη και ώρα 10.20΄, στην Αίθουσα Γερουσίας του Μεγάρου της Βουλής συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις».

Στη συνεδρίαση παρέστησαν ο Υπουργός Οικονομίας και Ανάπτυξης, κ. Δήμος Παπαδημητρίου, ο Αναπληρωτής Υπουργός, κ. Αλέξανδρος Χαρίτσης καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γιώργος, Δημητριάδης Δημήτρης (Μίμης), Κωστοπαναγιώτου Ηλίας, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Κυρίτσης Γιώργος, Καΐσας Γεώργιος, Καφαντάρη Χαρά, Μάρδας Δημήτριος, Ξυδάκης Νίκος, Ουρσουζίδης Γιώργος, Καστόρης Αστέριος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Βαρδάκης Σωκράτης, Αθανασίου Χαράλαμπος, Αντωνιάδης Ιωάννης, Βεσυρόπουλος Απόστολος, Γιόγιακας Βασίλειος, Δήμας Χρίστος, Αντωνίου Μαρία, Κατσαφάδος Κωνσταντίνος, Κόνσολας Εμμανουήλ, Γιακουμάτος Γεράσιμος, Κέλλας Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Σαχινίδης Ιωάννης, Τασσος Σταύρος, Μανωλάκου Διαμάντω, Κατσώτης Χρήστος, Καμμένος Δημήτριος, Καβαδέλλας Δημήτριος και Δανέλλης Σπύρος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις».

Κατ’ αρχήν, να δούμε λίγο τον προγραμματισμό των συνεδριάσεων. Tην Τρίτη 31/10 στις 11:00 θα έχουμε την ακρόαση των φορέων. Την Πέμπτη 2/11 στις 10.00 θα γίνει η συζήτηση επί των άρθρων και την Παρασκευή 3/11 στις 10.00 η β΄ ανάγνωση.

Πριν προχωρήσουμε με τις τοποθετήσεις των κομμάτων, θέλω να θέσω ένα θέμα σε σχέση με τους φορείς, τους οποίους θα καλέσουμε. Περιμένω από τους εισηγητές και τους ειδικούς αγορητές τις προτάσεις τους. Αφού κατατεθούν οι προτάσεις, θα ήθελα προκαταβολικά να πω - και θα ήθελα να το συναποφασίσουμε όλοι δημοκρατικά, επειδή το νομοσχέδιο αφορά πάρα πολλούς φορείς και είναι πάρα πολύ σοβαρό - οι προτάσεις οι οποίες θα γίνουν για φορείς, να γίνουν σε επίπεδο δευτεροβάθμιων ομοσπονδιών. Αν ξεκινήσει ο καθένας από την περιφέρειά του να καλεί συλλόγους, θα ξεπεράσουμε την μια μέρα. Αυτό το λέω για να το σκεφτείτε. Δεν είπα ότι το αποφασίσαμε.

Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Αυτό που λέτε, θα μπορούσε να ισχύσει εν μέρει .Ειδικά σε περιοχές όπως είναι η Βόρεια Ελλάδα, από την οποία καταγόμαστε αρκετοί Βουλευτές, εκεί παράγονται πλήθος προϊόντων και αφορά άμεσα τους παραγωγούς, οι οποίοι ζητούν και άδεια πωλητών. Οπότε, θα πρέπει να κληθούν και από τις τοπικές κοινωνίες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εγώ δεν είπα να αποκλειστεί κανείς. Απλώς, να υπάρχει μια σχετική αυτοσυγκράτηση.

Το λόγο έχει ο κ. Σιμορέλης.

ΧΡΗΣΤΟΣ ΣΙΜΟΡΕΛΗΣ (Εισηγητής του ΣΥ.ΡΙΖ.Α.): Συμφωνώ απόλυτα, κυρία Πρόεδρε με την εισήγησή σας σε ό,τι αφορά στους φορείς που πρέπει να κληθούν. Όντως, είναι ένα πολυνομοσχέδιο με πολύ μεγάλο εύρος. Άρα, εδώ πρέπει να κάνουμε την καλύτερη δουλειά, έτσι ώστε να μην αποκλείσουμε κανέναν, αλλά συγχρόνως να δοθεί η δυνατότητα και ο χρόνος να ακουστούν όλοι.

Θα ξεκινήσω με τους φορείς που προτείνουμε και είναι οι εξής: Πανελλαδική Ομοσπονδία Συλλόγων Παραγωγών Αγροτικών Προϊόντων Πωλητών Λαϊκών Αγορών, Ομοσπονδία Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας, Θράκης, Ομοσπονδία Παραγωγών Λαϊκών Αγορών Θεσσαλίας-Θράκης, Παναττική Ομοσπονδία Σωματείων Πωλητών Λαϊκών Αγορών, Ομοσπονδία Σωματείων Εμπόρων Πωλητών και παραγωγών Λαϊκών Αγορών Δ. Μακεδονίας, Κοζάνη, Καστοριά, Γερβενά, Φλώρινα, Ομοσπονδία Παραγωγών Πωλητών Λαϊκών Αγορών Μακεδονίας, Θεσσαλίας, Θράκης, Πανελλήνια Ομοσπονδία Σωματείων Επαγγελματιών Πωλητών Υπαίθριων Αγορών Κρατών-Μελών της Ε.Ε., Πανελλήνιος Επαγγελματικός Σύνδεσμος Πλανοδίων Μικροεμπόρων Θρησκευτικών και Εμπορικών Πανηγύρεων, Ενιαίο Συνδικάτο Σωματείων Υπαίθριων Εμπόρων Ελλάδος, «Αλληλεγγύη για Όλους», «Λιμάνι χωρίς Μεσάζοντες -Πειραιάς», Δίκτυο Αλληλεγγύης Αγίας Παρασκευής, «ΕΛΛΑΝ ΠΑΣΣΕ», Συνομοσπονδία Ρομά Βορείου Ελλάδος, Ομοσπονδία Κινητών Καντινών «Η ΕΓΝΑΤΙΑ», Πανελλήνια Ένωση Ψυχαγωγικών Παιγνίων, Εθνική Συνομοσπονδία Ατόμων με Αναπηρία- ΕΣΑμεΑ, Ελληνική Συνομοσπονδία Εμπορίου και Επιχειρηματικότητας-ΕΣΕΕ, Σύνδεσμος Ελλήνων Παραγωγών Αποσταγμάτων Αλκοολούχων Ποτών, Ομοσπονδία Αμβυκούχων Αμπελουργών, Γενική Συνομοσπονδία Επαγγελματιών βιοτεχνών Εμπόρων Ελλάδος- ΓΣΕΒΕΕ, Περιφέρεια Αττικής, Περιφέρεια Κεντρικής Μακεδονίας και Ειδική Γραμματεία Ρομά.

Στη συνέχεια, όσον αφορά στα επιμελητήρια, προτείνουμε τον Σύνδεσμος Επιχειρήσεων και Βιομηχανιών (ΣΕΒ), την Κεντρική Ένωση Επιμελητηρίων Ελλάδας (ΚΕΕΕ), την Ομοσπονδία Συνδέσμου Υπαλλήλων Επιμελητηρίων (ΟΣΥΕ), το Διεθνές Επιμελητήριο και την Οικονομική και Κοινωνική Επιτροπή της Ελλάδας (ΟΚΕ).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ, όλα να έρθουν και γραπτά.

Το λόγο έχει ο κ. Γιακουμάτος, Εισηγητής της ΝΔ.

ΓΕΡΑΣΙΜΟΣ ΓΙΑΚΟΥΜΑΤΟΣ (Εισηγητής της ΝΔ): Ευχαριστώ κυρία Πρόεδρε. Εάν ακούσουμε και υιοθετήσουμε την πρόταση του Εισηγητή του ΣΥΡΙΖΑ, θα κάνουμε μια διαδήλωση, διότι αλληλοκαλύπτονται. Εμείς συμφωνούμε να καλέσουμε την Πανελλαδική Ομοσπονδία Συλλόγων Παραγωγών Αγροτικών Προϊόντων Λαϊκών Αγορών. Έχω και τα τηλέφωνά τους, έτσι ώστε να σας διευκολύνω. Σε αυτό συμφωνούμε, διότι είναι μια Πανελλαδική Ομοσπονδία και έχει όλα τα θέματα, όλων.

Δεύτερο, προτείνουμε την Παναττική Ομοσπονδία Σωματείων Πωλητών Λαϊκών Αγορών. Τώρα, εάν βάλω την λαϊκή αγορά στα Μέγαρα, στο Κορωπί, στο Μαρκόπουλο, στο Χαλάνδρι, εκεί έχουμε τελειώσει. Ας το καταλάβετε κύριοι συνάδελφοι. Πρέπει να βάλουμε μόνο την Παναττική.

Τρίτο, την Ομοσπονδία Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας και Θράκης, η οποία τους καλύπτει όλους.

Τέταρτον, το Ενιαίο Συνδικάτο Σωματείων Υπαίθριων Πωλητών Ελλάδος.

Πέμπτο, την Πανελλαδική Επαγγελματική Ένωση Υπαίθριων και Πλανοδίων Μικροπωλητών και Λιανεμπόρων, η οποία καλύπτει όλη την Ελλάδα.

Έκτο, να καλέσουμε τον Πρόεδρο της Ένωσης Περιφερειών Ελλάδας (ΕΝΠΕ), για να μας ενημερώσει για τις νομαρχίες.

Μπορούμε για το άρθρο 104, να καλέσουμε το Συνήγορο του Καταναλωτή για να μας διευκολύνει.

Όσον αφορά στα επιμελητήρια, μπορούμε να καλέσουμε την Κεντρική Ένωση Επιμελητηρίων Ελλάδας, την Ελληνική Συνομοσπονδία Εμπορίου και Επιχειρηματικότητας, που καλύπτει τα υπόλοιπα και, εάν θέλετε, μπορούμε να καλέσουμε και την ΚΕΔΕ, στην οποία εγώ δεν επιμένω.

Δεν θα προσφέρει, όμως, τίποτα να καλέσουμε όλα τα κατά τόπους σωματεία. Νομίζω ότι έτσι τους καλύπτουμε όλους. Ευχαριστώ.

ΧΡΗΣΤΟΣ ΣΙΜΟΡΕΛΗΣ (Εισηγητής του ΣΥΡΙΖΑ): Κύρια Πρόεδρε, όσον αφορά όλους αυτούς που καλούμε εκτός Αττικής και Θεσσαλονίκης, γνωρίζουμε πάρα πολύ καλά ότι στην αγορά Θεσσαλονίκης και Αττικής υπάρχει ένα πιο ειδικό καθεστώς, γι' αυτό και γίνεται όλη αυτή η συζήτηση, ούτως ώστε να καλέσουμε και τους υπόλοιπους παραγωγούς και επαγγελματίες πωλητές από την υπόλοιπη χώρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινόπουλος, Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ κυρία Πρόεδρε. Συμφωνώ στην λογική να πάμε στα σωματεία και τους επαγγελματίες που έχουν μια πανελλαδική διάρθρωση και αφορούν όλους. Βέβαια, υπάρχουν στα επιμελητήρια διατάξεις, που δεν αφορούν μόνο το πανελλαδικό. Ο κ. Γιακουμάτος ανέφερε ότι η Κεντρική Ένωση Επιμελητηρίων Ελλάδας (ΚΕΕΕ) μπορεί να τα καλύψει όλα, όμως, δεν μπορεί να τα καλύψει όλα. Παραδείγματος χάριν - ο Υπουργός το ξέρει - έχουμε τρία επιμελητήρια, όπου έχουμε κάνει τρία διαφορετικά εκλογικά συστήματα. Άρα, οι άνθρωποι αυτοί θα έπρεπε να έρθουν εδώ πέρα και να μας πουν την άποψή τους. Έτσι δεν είναι κύριε Υπουργέ; Όταν έχετε τρία εκλογικά συστήματα για τρία διαφορετικά επιμελητήρια - αναφέρομαι στα μεγάλα επιμελητήρια, Θεσσαλονίκης, Αθηνών, Βιομηχανικό και Επαγγελματικό - θα πρέπει να έρθουν και να μας πούνε ποια ακριβώς είναι η γνώμη τους. Άρα, εγώ προτείνω την ΚΕΔΕ, τον Πρόεδρο του Βιοτεχνικού Επιμελητηρίου Αθηνών, τον Πρόεδρο του Επαγγελματικού Επιμελητηρίου Αθηνών και την Ομοσπονδία Συλλόγων Εργαζομένων Επιμελητηρίων. Όπως ξέρετε, στο νομοσχέδιο, ο Υπουργός έχει διάταξη για τους εργαζομένους των επιμελητηρίων, δεν μπορεί να μην έρθουν οι εργαζόμενοι των επιμελητηρίων εδώ, ή έχει ειδική διάταξη για το Επαγγελματικό Επιμελητήριο Αθηνών, το οποίο είναι από τα μεγαλύτερα επιμελητήρια. Εμείς προτείνουμε αυτά τα τρία και θα σας παρακαλούσαμε να τα συμπεριλάβετε.

Άκουσα πάρα πολλούς από αυτούς που πρότειναν οι συνάδελφοι, εγώ θα αναφέρω μόνο τέσσερις, εάν σωστά τους έχω ακούσει. Είναι η Ομοσπονδία Σωματείων Επαγγελματιών Πωλητών Λαϊκών Αγορών, η Πανελλαδική Ομοσπονδία Συλλόγων Παραγωγών Αγροτικών Προϊόντων Πωλητών Λαϊκών Αγορών, ο Σύλλογος Παραγωγών Αγροτικών Προϊόντων Λαϊκών Αγορών Β΄ Αθήνας και η Πανελλαδική Επαγγελματική Ένωση Πλανοδίων και Υπαίθριων Μικροπωλητών και Λιανεμπόρων.

Προτείνουμε αυτούς τους τέσσερις που είναι πανελλαδικής εμβέλειας, συν τα επιμελητήρια. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης, Ειδικός Αγορητής του Λαϊκού Συνδέσμου – Χρυσή Αυγή.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ κυρία Πρόεδρε. Πρέπει να καλέσουμε και από την επαρχία, από διάφορα σωματεία, γιατί απ' όσο γνωρίζουμε από ακροάσεις φορέων, οι περισσότεροι εξ αυτών εκφράζουν κάποια κόμματα του Ελληνικού Κοινοβουλίου. Οπότε, κρίνουμε σκόπιμο να υπάρχει μια εκπροσώπηση από την επαρχία. Εμείς θέλουμε να καλέσουμε την Ελληνική Συνομοσπονδία Εμπορίου και Επιχειρηματικότητας, το Σωματείο Επαγγελματιών και Πωλητών Λαϊκών Αγορών Κιλκίς, το Σωματείο Πωλητών Λαϊκών Αγορών Αττικής, το Εμπορικό και Βιομηχανικό Επιμελητήριο Πειραιώς, το Βιοτεχνικό Επιμελητήριο Πειραιά και το Επιμελητήριο Μεσσηνίας. Θα σας καταθέσω και τα στοιχεία επικοινωνίας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μανωλάκου, Ειδική Αγορήτρια του Κ.Κ.Ε..

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Προτείνουμε, αν και ακούστηκε, απλώς, το τονίζουμε και εμείς, τη ΠΟΣΠΛΑ, τη ΠΟΣΠΑΠΛΑ και την Πανελλαδική Επαγγελματική Ένωση Πλανοδίων και Υπαίθριων Μικροπωλητών και Λιανικού Εμπορίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πάμε στους ΑΝΕΛ, ο κύριος Λαζαρίδης δεν είναι παρών, αλλά δέχθηκα σε ένα mail την πρόταση των ΑΝΕΛ για τους φορείς και οφείλω να την διαβάσω: Ομοσπονδία Σωματείων Επαγγελματιών Παραγωγών Πωλητών Λαϊκών Αγορών Μακεδονίας-Θράκης-Θεσσαλίας, Σωματείο Μακεδονίας Επαγγελματιών Παραγωγών Νομού Θεσσαλονίκης, Σωματείο «Ομόνοια» Επαγγελματιών Παραγωγών Νομού Θεσσαλονίκης και «ΕΛΛΑΝ ΠΑΣΣΕ».

Το λόγο έχει ο κύριος Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Ακούστηκαν πάρα πολλοί φορείς. Νομίζω ότι μας ενδιαφέρουν οι κεντρικές εκφράσεις των επιμέρους ενδιαφερομένων που έχουν ακουστεί. Να προσθέσω για ένα ειδικό άρθρο, το οποίο συμπεριλαμβάνεται, το Σύνδεσμο Ελλήνων Παραγωγών Αποσταγμάτων Αλκοολούχων Ποτών και το Σύλλογο Παραδοσιακών Αποσταγμάτων Τσικουδιάς του Νομού Ηρακλείου. Νομίζω ότι όλοι οι άλλοι έχουν συμπεριληφθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εγώ θα ήθελα να πω ότι θα καλέσω και το Σωματείο Χειροτεχνών Αθήνας ΕΡΓΑΝΗ, αφορά τους υπαίθριους που ασχολούνται με τα κοσμήματα, τα χειροτεχνήματα κ.λ.π.. Θα κάνουμε ένα συσχετισμό των προτάσεων για τους φορείς και μέχρι την Τρίτη θα ειδοποιηθούν έγκαιρα. Θα ανακοινώσω την τελική λίστα λέγοντας ότι όσοι δεν κληθούν μπορούν να στείλουν υπόμνημα.

Το λόγο έχει ο κύριος Μπούρας.

ΑΘΑΝΑΣΙΟΣ ΜΠΟΥΡΑΣ: Θέλω να προσθέσω ένα φορέα ακόμα, ένα κλάδο που δεσπόζει στις λαϊκές αγορές και είναι ο κλάδος των αυγοπαραγωγών. Πρέπει να σας πω ότι η μεγαλύτερη παραγωγή αυγών βρίσκεται στα Μέγαρα. Προτείνω λοιπόν, να κληθεί ο Πρόεδρος των πωλητών παραγωγών αυγών, που εκφράζει και την Ομοσπονδία. Θα δώσω τα τηλέφωνά τους γιατί το θεωρώ σημαντικό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Καβαδέλλα, έχετε το λόγο.

ΔΗΜΗΤΡΙΟΣ ΚΑΒΑΔΕΛΛΑΣ( Ειδικός Αγορητής της Ένωσης Κεντρώων): Έχουμε καλυφθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν μπούμε στη διαδικασία των τοποθετήσεων, ο Αναπληρωτής Υπουργός Οικονομίας και Ανάπτυξης, κύριος Χαρίτσης, θέλει να επιχειρηματολογήσει για μια τροπολογία-προσθήκη του Υπουργείου.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Κυρίες και κύριοι Βουλευτές, με την συγκεκριμένη ρύθμιση που φέρνουμε σήμερα, εκσυγχρονίζουμε το θεσμικό πλαίσιο λειτουργίας του Οργανισμού Βιομηχανικής Ιδιοκτησίας του ΟΒΙ. Η διανοητική ιδιοκτησία, πνευματική και βιομηχανική, αποτελεί κεντρικό μοχλό ανάπτυξης στην Ευρώπη, συνεισφέρει άμεσα στο 28% των θέσεων εργασίας σε ευρωπαϊκό επίπεδο και στο 42% του ευρωπαϊκού ΑΕΠ. Το περιουσιακό δικαίωμα που απορρέει από την βιομηχανική ιδιοκτησία, αποτελεί κίνητρο για την παραγωγή νέας γνώσης και νέας τεχνολογίας. Γνώση, η οποία μέσα από αυτή τη διαδικασία καθίσταται δημόσιο αγαθό ενώ διαφορετικά θα παρέμενε εμπορικό μυστικό.

Επιπλέον, οι τίτλοι βιομηχανικής ιδιοκτησίας, τα διπλώματα ευρεσιτεχνίας και το βιομηχανικό σχέδιο, επιτελούν ένα ακόμα σημαντικό ρόλο, καθώς προσμετρώνται στην αξιολόγηση εκτίμησης της αξίας μιας επιχείρησης και ως εκ τούτου, βοηθούν τις επιχειρήσεις να διεκδικήσουν και να αντλήσουν χρηματοδότηση σε ένα παγκόσμιο περιβάλλον. Στην Ελλάδα, η βιομηχανία εντάσεων ευρεσιτεχνιών, των λεγόμενων πατεντών, συνεισφέρει τόσο στην απασχόληση όσο και στο ΑΕΠ περίπου το 7%, ενώ οι αντίστοιχοι δείκτες στην Ευρώπη είναι στο 10% για την απασχόληση και στο 15% για το ΑΕΠ. Αυτό σημαίνει ότι υπάρχει στη χώρα μας ένα σημαντικό αναξιοποίητο αναπτυξιακό δυναμικό.

Για το λόγο αυτό η αύξηση της ποσότητας, αλλά και της ποιότητας των ελληνικών τίτλων βιομηχανικής ιδιοκτησίας, αποτελεί κεντρικό στόχο της βιομηχανικής πολιτικής. Για πρώτη φορά από τη σύσταση του Οργανισμού Βιομηχανικής Ιδιοκτησίας, το 1987, φέρνουμε ένα ενιαίο και συνεκτικό πλαίσιο πολιτικής για την βιομηχανική ιδιοκτησία στη καρδιά του προγράμματος αυτού, είναι η στόχευση στις περιφέρειες και η έξυπνη εξειδίκευση. Αυτό απαιτεί ένα συστηματικό πρόγραμμα επενδύσεων και την ουσιαστική μείωση του σημερινού κόστους καταθέσεων για τις πατέντες. Αυτό αφορά κυρίως τις μικρομεσαίες επιχειρήσεις, αλλά και τον ακαδημαϊκό χώρο, που αποτελούν και τον πυρήνα της έξυπνης εξειδίκευσης.

Δεν θα μειωθούν, όμως, μέσω της συγκεκριμένης ρύθμισης, μόνο τα τέλη, το πιο σημαντικό είναι ότι θα βελτιωθεί και η ποιότητα των καταθέσεων και θα υπάρχει η κατάλληλη πιστοποίηση για τους καταθέτες, όπως συμβαίνει σε όλο τον υπόλοιπο κόσμο. Με την προτεινόμενη λοιπόν ρύθμιση, εγκαθιδρύεται ο θεσμός του πιστοποιημένου συμβούλου ευρεσιτεχνίας, εκσυγχρονίζεται έτσι το σύστημα προστασίας της ευρεσιτεχνίας στην Ελλάδα, σύμφωνα με τα ευρωπαϊκά πρότυπα, μειώνεται το κόστος για τον καταθέτη και αντιμετωπίζονται ζητήματα μονοπωλιακού ελέγχου της αγοράς.

Η θεσμοθέτηση πιστοποιημένου συμβούλου ευρεσιτεχνιών δημιουργεί ένα αποτελεσματικότερο πλαίσιο για την ενίσχυση της καινοτομίας και την υποστήριξη μικρομεσαίων επιχειρήσεων, που πρέπει να έχουν πρόσβαση σε πιστοποιημένους επαγγελματίες. Ακόμη, με τις συγκεκριμένες ρυθμίσεις δημιουργούμε την Ακαδημία Βιομηχανικής Ιδιοκτησίας, όχι ως νέο νομικό πρόσωπο, αλλά ως ένα πρόγραμμα του Οργανισμού Βιομηχανικής Ιδιοκτησίας, σε συνεργασία με διεθνείς Οργανισμούς, ελληνικά και ξένα ακαδημαϊκά Ιδρύματα. Μέσω αυτής της Ακαδημίας, η κατάθεση πλέον και από πιστοποιημένους συμβούλους ευρεσιτεχνιών θα γίνεται πιο εύκολα, ενώ ενισχύεται η ποιότητα και η ποσότητα των σχετικών καταθέσεων.

Τέλος, με τη ρύθμιση αυτή εκσυγχρονίζεται το νομοθετικό και κανονιστικό πλαίσιο του ΟΒΙ, εισάγοντας την ψηφιακή υπογραφή και τη χρήση ηλεκτρονικών πληρωμών για την κατάθεση κάθε τίτλου βιομηχανικής ιδιοκτησίας.

Εναρμονίζουμε έτσι το υλικό με το ευρωπαϊκό πλαίσιο και κάνουμε πράξη ένα ουσιαστικό πρόγραμμα αναβάθμισης και εξορθολογισμού της βιομηχανικής ιδιοκτησίας στην Ελλάδα. Κυρίες και κύριοι βουλευτές, ο Οργανισμός Βιομηχανικής Ιδιοκτησίας, μετά από μια παρατεταμένη περίοδο προβλημάτων, έχει πλέον εξυγιανθεί πλήρως, αυξάνοντας τις αναπτυξιακές του δυνατότητες. Καρπός αυτής της προσπάθειας είναι το πλεόνασμα 3 εκατομμυρίων ευρώ φέτος, με το οποίο συμβάλλει σημαντικά στην αποπληρωμή των οφειλών του Ελληνικού Δημοσίου προς το Ευρωπαϊκό Γραφείο Διπλωμάτων Ευρεσιτεχνίας, μια εκκρεμότητα, η οποία υπάρχει εδώ και 10 περίπου χρόνια.

Για πρώτη φορά, επίσης, μετά το 2007, ξεκινούν από φέτος να λειτουργούν τέσσερις περιφερειακές βιβλιοθήκες σε μεγάλες πόλεις της χώρας, στη Θεσσαλονίκη, στην Πάτρα, στο Ηράκλειο και στα Ιωάννινα, οι οποίες σταδιακά θα επεκταθούν για να καλύψουν και τις 13 περιφέρειες. Ως Υπουργείο Οικονομίας, δίνουμε ιδιαίτερη έμφαση στη στήριξη της έρευνας και της καινοτομίας και τη σύνδεσή τους με την παραγωγή, κάτι που γίνεται τόσο μέσω των χρηματοδοτικών δυνατοτήτων, που μας δίνουν τα διάφορα εργαλεία, όσο όμως και με θεσμικές παρεμβάσεις και ρυθμίσεις, όπως αυτή που φέρνουμε σήμερα, η οποία δημιουργεί τις κατάλληλες προϋποθέσεις για την αξιοποίηση της βιομηχανικής ιδιοκτησίας, την τεχνολογική αναβάθμιση της ελληνικής οικονομίας και την ανάπτυξη καινοτόμων προϊόντων και υπηρεσιών υψηλής προστιθέμενης αξίας. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Μπούρας.

ΑΘΑΝΑΣΙΟΣ ΜΠΟΥΡΑΣ: Ήθελα να ρωτήσω αν υπάρχει κάποιος διάλογος από εσάς με αρμόδιους φορείς, αν έχετε συζητήσει, τι γνώμες πήρατε και από ποιους.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Αυτά είναι ζητήματα που ο ΟΒΙ τα εξετάζει εδώ και πάρα πολύ καιρό. Υπάρχει ένας διάλογος με φορείς της ακαδημαϊκής και ερευνητικής κοινότητας, όμως εμείς προσπαθήσαμε το τελευταίο διάστημα να εντάξουμε και φορείς των μικρομεσαίων επιχειρήσεων, γιατί και το κομμάτι των μικρομεσαίων επιχειρήσεων είναι πάρα πολύ σημαντικό για το ζήτημα της ευρεσιτεχνίας και είναι επιχειρήσεις, οι οποίες μέχρι τώρα ήταν αποκλεισμένες από όλη αυτή τη διαδικασία. Για αυτό, λοιπόν, έχει υπάρξει αυτός ο διάλογος και νομίζουμε ότι με αυτές τις ρυθμίσεις και κυρίως με τη δημιουργία σχετικής ακαδημίας, όπως είπα, θα δοθεί η δυνατότητα μέσω και αυτού του φόρουμ, οι επιχειρήσεις και τα ακαδημαϊκά και ερευνητικά ιδρύματα να συμμετέχουν σε όλες τις πολιτικές τις οποίες χαράσσει ο Οργανισμός Βιομηχανικής Ιδιοκτησίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Στύλιος.

ΓΕΩΡΓΙΟΣ ΣΤΥΛΙΟΣ: Θέλω να ρωτήσω αν έχει γίνει συνεννόηση και διαβούλευση και με το Υπουργείο Παιδείας, διότι υπάρχει Αναπληρωτής Υπουργός Έρευνας και Καινοτομίας και δεν ξέρω αν υπογράφει την τροπολογία και αν έχουν διαβουλευθεί με τα ερευνητικά ινστιτούτα, τα οποία υπάγονται στο Υπουργείο Παιδείας, καθώς επίσης και με το Υπουργείο Αγροτικής Ανάπτυξης, διότι και εκεί έχουμε πάλι ερευνητικά ινστιτούτα που καταλήγουν όλα στις πατέντες και στην κατοχύρωσή τους. Ευχαριστώ.

ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης): Προφανώς, έχει υπάρξει συνεννόηση με το Υπουργείο Παιδείας. Μάλιστα, ο Υπουργός Παιδείας, ο κ. Γαβρόγλου, συνυπογράφει τη σχετική τροπολογία και βεβαίως, με τις αρμόδιες υπηρεσίες του Υπουργείου Παιδείας που είναι επιφορτισμένες με τα ζητήματα της έρευνας και της τεχνολογίας. Από εκεί και πέρα, ο διάλογος θα ανοίξει στη συνέχεια και μέσω αυτής της ακαδημίας, με μια σειρά από φορείς και άλλων υπουργείων. Αναφέρατε ένα παράδειγμα, σωστά, για το Υπουργείο Αγροτικής Ανάπτυξης και δεν είναι το μοναδικό. Υπάρχουν και άλλοι εποπτευόμενοι φορείς και άλλων υπουργείων. Αυτός είναι και ο στόχος της σχετικής ακαδημίας αυτού του φορέα, τον οποίο ιδρύουμε. Επαναλαμβάνω, ότι δεν είναι ένα ακόμη νομικό πρόσωπο. Είναι ένα πρόγραμμα του Οργανισμού Βιομηχανικής Ιδιοκτησίας, ακριβώς για να ανοίξει το διάλογο και τη συζήτηση με όλους τους εμπλεκόμενους φορείς, γιατί είναι ένα ζήτημα που αφορά πάρα πολλούς και υπερβαίνει τα όρια και του δικού μας Υπουργείου αλλά και του Υπουργείου Παιδείας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Σιμορέλης.

ΧΡΗΣΤΟΣ ΣΙΜΟΡΕΛΗΣ (Εισηγητής του ΣΥ.ΡΙΖ.Α.): Κυρία Πρόεδρε, θα θέλαμε την ανοχή σας. Γνωρίζετε πολύ καλά ότι είναι ένα πολυνομοσχέδιο με αρκετά θέματα, οπότε χρειάζεται και λίγο περισσότερος χρόνος. Κύριε Υπουργέ, να σας ευχηθώ χρόνια πολλά για την ονομαστική σας γιορτή και το ίδιο θα κάνω για τους συναδέλφους και συναδέλφισσες. Είμαι βέβαιος ότι θα γίνει μια τέτοια συζήτηση και οι φορείς που θα καλεστούν θα είναι αυτοί, ώστε πραγματικά στο τέλος να έχουμε ένα βέλτιστο αποτέλεσμα. Εξάλλου, ας μην ξεχνάμε ότι υπήρξε διαβούλευση εδώ και αρκετό χρονικό διάστημα, πάνω από ενάμιση χρόνο, ειδικά για το υπαίθριο εμπόριο, οπότε είμαι βέβαιος ότι στο τέλος, με τη συζήτηση που θα κάνουμε και με τους φορείς, θα βγει το καλύτερο αποτέλεσμα.

Το νομοσχέδιο που εισάγουμε σήμερα στο Ελληνικό Κοινοβούλιο αποτελείται από τρία διακριτά μέρη. Το πρώτο εμπεριέχει μια ολοκληρωμένη πρόταση για τη λειτουργία του υπαίθριου εμπορίου. Το δεύτερο μέρος εστιάζει στον εκσυγχρονισμό της επιμελητηριακής νομοθεσίας και το τρίτο περιέχει μία σειρά από διατάξεις του Υπουργείου Οικονομίας για την καταπολέμηση του παραεμπορίου, τη λειτουργία της Ειδικής Γραμματείας Διαχείρισης Ιδιωτικού Χρέους και άλλες διατάξεις και τροποποιήσεις.

Ξεκινώντας με το πρώτο σκέλος, θέλω να σημειώσω ότι το παρόν νομοσχέδιο είναι η πρώτη ολοκληρωμένη νομοθετική προσπάθεια να συμπεριληφθούν σε μια ενιαία νομοθεσία όλα τα είδη άσκησης υπαίθριας εμπορικής δράσης. Η έκδοσή του κρίθηκε απαραίτητη, διότι στο νομικό πλαίσιο της γενικότερης λειτουργία του υπαίθριου εμπορίου διαγνωστήκαν αρκετές παθογένειες και αρκετά κενά. Στόχος του είναι η οργάνωση και η διευθέτηση του υπαίθριου εμπορίου, καθιστώντας το σταθερό πυλώνα ανάπτυξης της ελληνικής οικονομίας και βασικό παράγοντα για την κοινωνική ευημερία.

Με μια σειρά από διατάξεις, επιχειρείται η εξάλειψη στρεβλών πρακτικών του παρελθόντος και η αντιμετώπιση διαγνωσμένων προβλημάτων στο συγκεκριμένο τομέα, όπως η πολυαρχία, η έλλειψη συστήματος καταγραφής, η διασταύρωση στοιχείων και η απουσία συστηματικού ελέγχου. Με αυτό τον νόμο, δίνεται η ευκαιρία σε μεγάλο τμήμα του πληθυσμού, με έμφαση τις ειδικές ομάδες, να καταστεί οικονομικά ενεργό στο υπαίθριο εμπόριο, ενισχύοντας την οικονομία και μειώνοντας την ανεργία. Θεσμοθετείται η πλήρης ηλεκτρονική καταγραφή των εμπορικών δράσεων και καθίσταται απλούστερη η διαδικασία αδειοδότησης και ο έλεγχος. Το νομοσχέδιο προβλέπει την καταγραφή όλων των οργανωμένων μορφών άσκησης υπαίθριου εμπορίου, με ένα ολοκληρωμένο πληροφοριακό σύστημα στο οποίο θα καταχωρούνται όλα τα στοιχεία. Ενισχύεται η ισονομία και αναβαθμίζεται οργανωτικά το σύνολο του υπαίθριου εμπορίου, για το οποίο μέχρι σήμερα η Ελληνική Πολιτεία είχε ελλιπή στοιχεία.

Πρέπει να σημειώσουμε ότι το νομοσχέδιο αυτό ενισχύει ουσιαστικά τον παραγωγό, επιτρέποντάς του να δραστηριοποιείται τόσο σε οργανωμένη αγορά υπαίθριου εμπορίου, όσο και ατομικά και μέσω της συμμετοχής του, σε συνεργατικά σχήματα. Συγχρόνως, μεριμνά ώστε ο επαγγελματίας πωλητής να έχει πλήρη απασχόληση και ταυτόχρονα, διασφαλίζει την οικονομική βιωσιμότητα και την ευρωστία των φορέων λειτουργίας. Πρέπει να σταθούμε στο γεγονός ότι πλέον η τοποθέτηση των πωλητών στις λαϊκές θα γίνεται με αντικειμενικό τρόπο, με μόρια που θα στηρίζονται σε κοινωνικά κριτήρια και την επαγγελματική διαγωγή. Στην ουσία, σπάει ένα καθεστώς χρόνων που ίσχυε σε αρκετούς δήμους, με πελατειακές σχέσεις, για τη διασφάλιση καλύτερης θέσης. Στη συνέχεια, γίνεται αναφορά στον παραγωγό. Οι επαγγελματίες αγρότες μπορούν να δραστηριοποιούνται σε πάσης μορφής υπαίθριες αγορές.

Αποκαθίσταται, για τους παραγωγούς, μια αδικία που τους στερούσε τη δυνατότητα υπαίθριου εμπορίου και συνεπώς, να διαθέσουν τα προϊόντα τους αυτοτελώς εκτός λαϊκών αγορών.

Συγχρόνως, ενθαρρύνει τη συμμετοχή των παραγωγών μέσω συνεταιριστικών οργανώσεων ή ομάδων παραγωγών στο υπαίθριο εμπόριο. Αναφέρεται ρητά η υποχρέωση του παραγωγού πωλητή να καταγράφει τις διακινούμενες ποσότητες σε καταστάσεις διακινούμενων ποσοτήτων και με αυτό τον τρόπο διευκολύνεται ο έλεγχος. Αναλύεται ο τρόπος και τα δικαιολογητικά αδειοδότησης, η χωρική ισχύς της άδειας, τα είδη εμπορίας και οι επιτροπές ελέγχων. Απλοποιείται η διαδικασία αδειοδότησης, με την απαίτηση για λιγότερα δικαιολογητικά και αποσαφηνίζεται η αρμόδια αρχή έκδοσης της άδειας. Για την Αττική και τη Θεσσαλονίκη, υπεύθυνες είναι οι Περιφέρειες, ενώ για τις υπόλοιπες πόλεις, υπεύθυνος είναι ο Δήμος.

Καταργείται η αυτοπρόσωπη προσέλευση του παραγωγού. Μέχρι σήμερα, ο παραγωγός επιτρεπόταν να λείπει από τον πάγκο μόνο για λόγους υγείας, μητρότητας ή πατρότητας. Από δω και στο εξής, ο παραγωγός θα μπορεί να αναπληρώνεται από το σύζυγο ή τα τέκνα του, εφόσον αυτοί δεν κατέχουν άδεια υπαίθριου εμπορίου, με απλή δήλωση των προσώπων αυτών στην αρμόδια αρχή και την υποβολή πιστοποιητικού οικογενειακής κατάστασης. Έτσι, ο παραγωγός δεν θα αναγκάζεται να απουσιάζει συνεχώς από την παραγωγική διαδικασία για να βρίσκεται συνέχεια στον πάγκο.

Η ανανέωση και η διάρκεια ισχύος της άδειας θα γίνεται βάσει υπεύθυνης δήλωσης του παραγωγού και κατόπιν αντιπαραβολής με τα στοιχεία του ΟΣΔΕ. Επιπλέον, θα επιτρέπεται η πώληση γαλακτοκομικών προϊόντων, αποκλειστικά σε λαϊκές αγορές, από ιδιοκτήτες μικρών επιχειρήσεων παραγωγής τυροκομικών προϊόντων, μη κτηνοτρόφους, υπό την προϋπόθεση ότι δεν διαθέτουν εμπορικό κατάστημα λιανικής πώλησης.

Όσον αφορά στον επαγγελματία πωλητή, μεταβάλλεται το σύστημα χορήγησης αδειών υπαίθριου εμπορίου, αποσκοπώντας στην ενίσχυση του κοινωνικού χαρακτήρα, με έναν τρόπο πιο δίκαιο. Να σημειώσουμε ότι πριμοδοτείται, κατά την απόδοση θέσης στις λαϊκές αγορές, ο επαγγελματίας πωλητής που προσέρχεται στις αγορές λιγότερες από έξι ημέρες την εβδομάδα, στοχεύοντας στην πλήρη απασχόληση του. Οι άδειες λαϊκών, που αφορούν τους επαγγελματίες, χορηγούνται ύστερα από προκήρυξη που εκδίδεται από τον οικείο Περιφερειάρχη, μετά από απόφαση του Περιφερειακού Συμβουλίου. Διευρύνεται η χωρική ισχύς της άδειας λαϊκών αγορών και πλέον, ο επαγγελματίες μπορεί να δραστηριοποιηθεί σε όλες τις περιφερειακές ενότητες της περιφέρειας, που προκηρύσσει τις άδειες.

Οι επαγγελματίες που έχουν πτωχεύσει, μπορούν, πλέον, να ζητήσουν τη χορήγηση άδειας και θέσης σε λαϊκή αγορά, ισχύος έως ενός έτους, για την πώληση αδιάθετων υλικών της επιχείρησης που διατηρούσαν, χωρίς τη δυνατότητα μετατροπής της σε κανονική άδεια. Επιπλέον, διατηρείται η μετάβαση της άδειας στις περιπτώσεις αναπηρίας σε ποσοστό τουλάχιστον 67% ή θανάτου του δικαιούχου. Τα άτομα, στα οποία μπορεί να μεταβιβαστεί η άδεια, είναι κατά σειρά προτεραιότητας, τα τέκνα, ο/η σύζυγος και τα αδέλφια.

Στο επόμενο κεφάλαιο γίνεται μια χαρτογράφηση διαφόρων μορφών οργανωμένων αγορών υπαίθριου εμπορίου και τίθενται όροι και προϋποθέσεις για την οργάνωσή τους. Γίνεται εκτενής αναφορά στον τρόπο οργάνωσης των υπαίθριων αγορών και στο χώρο λειτουργίας. Συστήνονται επιτροπές λαϊκών αγορών σε κάθε περιφέρεια και θα αποτελούνται από όργανα της διοίκησης και τους εκπροσώπους των παραγωγικών φορέων, αποκεντρώνοντας την εφαρμογή ρυθμίσεων και συμβάλλοντας στην ανάπτυξη της συλλογικής ευθύνης.

Επίσης, εισάγεται για πρώτη φορά, η υποχρέωση των φορέων λειτουργίας των λαϊκών αγορών να συντάξουν κανονισμό λειτουργίας και τοπογραφικό διάγραμμα για κάθε λαϊκή αγορά, που λειτουργεί στα διοικητικά τους όρια. Αναφορά γίνεται στο ωράριο, τον κανονισμό, τη διανομή των θέσεων και το ημερήσιο τέλος.

Όσον αφορά στον επιμερισμό των εσόδων από το ημερήσιο ανταποδοτικό τέλος, που καταβάλλουν οι πωλητές, παραγωγοί και επαγγελματίες, σε Αττική και Θεσσαλονίκη, κατανέμονται ως εξής: 60% στην Περιφέρεια και 40% στους Δήμους, ενώ στην υπόλοιπη Ελλάδα: 75% στους Δήμους και 25% στις Περιφέρειες.

Ένα άλλο θέμα που θα ήθελα να τονίσω και μπαίνει για πρώτη φορά στην ελληνική νομοθεσία, είναι η καθιέρωση των αγορών καταναλωτών. Είναι οι αγορές που γνωρίζαμε μέχρι τώρα, αγορές χωρίς μεσάζοντες, με στόχο την καλλιέργεια καταναλωτικής συνείδησης και την ανάπτυξη δεσμών κοινωνικής αλληλεγγύης. Η κοινωνική αλληλεγγύη, με την πρωτοβουλία των πολιτών, έπαιξε το περασμένο διάστημα της κρίσης - και μπορεί να συνεχίσει να παίζει - σημαντικό ρόλο στην ενίσχυση των συμπολιτών μας που έχουν ανάγκη.

Μια ρύθμιση που αξίζει να αναφερθεί, αφορά στη διάθεση καλλιτεχνημάτων ή χειροτεχνημάτων από τους δημιουργούς τους. Οι άδειες θα δίνονται σε φυσικά πρόσωπα, καθώς και σε Κοιν.Σ.Επ, από τους Δήμους με συγκεκριμένη διαδικασία που περιγράφεται στο νόμο. Γίνεται αναφορά στο πλανόδιο εμπόριο και ορίζονται οι προϋποθέσεις άσκησής του, τα πληθυσμιακά όρια των περιοχών στις οποίες επιτρέπεται η άσκηση αυτού και οι αρχές χορήγησης των σχετικών αδειών.

Μία διαφορά με τον υφιστάμενο νόμο, αφορά τα πληθυσμιακά όρια, που ορίζονται για την άσκηση του πλανόδιου εμπορίου. Στο προηγούμενο νόμο, το πλανόδιο εμπόριο δεν επιτρεπόταν σε δημοτικές κοινότητες με πληθυσμό άνω των 3.000 κατοίκων, ενώ τώρα, το πληθυσμιακό αυτό όριο αυξάνεται σε 5000 κατοίκους.

Τα τελευταία άρθρα αναφέρονται στο σύστημα ελέγχων και κυρώσεων. Επιδιώκεται ο εξορθολογισμός των ποσών των διοικητικών κυρώσεων, ώστε να υπακούν στις νέες οικονομικές συνθήκες της χώρας. Θα υπάρχει διαβάθμιση αυτών, με βάση την έκθεση της παρανομίας, για να αποφεύγονται περιστατικά που έχουμε δει και στα οποία καταλογίζονται υψηλά πρόστιμα σε πώληση μικρών ποσοτήτων. Αρκεί να σας θυμίσω τα πρόστιμα που έχουν μπεί π.χ. 5000 ευρώ σε ανθρώπους που πουλούσαν κουλούρια, ή ένα άλλο περιστατικό που έγινε στην πόλη μου, στα Τρίκαλα όπου επιβλήθηκε πρόστιμο 5000 ευρώ σε έναν παραγωγό που είχε στο αυτοκίνητό του 13 πεπόνια και 5 καρπούζια και δεν είχε να τα πληρώσει, οπότε άφησε το αυτοκίνητο με τα κλειδιά και του πήραν και το αυτοκίνητο.

Επίσης, θα καταγράφονται σε μητρώο κυρώσεων και οι ποινικές κυρώσεις περιορίζονται στην ευθύνη των 3μελών επιτροπών.

Κυρίες και κύριοι συνάδελφοι, στο παρόν σχέδιο νόμου υπάρχει εναλλακτική περιγραφή όλων των τύπων αδειών του υπαίθριου εμπορίου. Δυστυχώς, μέχρι σήμερα, η νομοθεσία ήταν ελλιπής και αποσπασματική. Οι άδειες εκδίδονται, βάσει της αρχής της ίσης μεταχείρισης και οι προϋποθέσεις χορήγησης και ανανέωσης ενοποιούνται για όλα τα είδη. Μειώνεται η γραφειοκρατία και το τοπίο ξεδιαλύνεται. Αποτελεί μια δουλειά που έγινε από μέρους του Υπουργείου Οικονομίας και Ανάπτυξης και είναι ολοκληρωμένη, ρεαλιστική και άμεσα εφαρμόσιμη. Οι διατάξεις του νομοσχεδίου είναι προϊόν διαβούλευσης και προωθούν την κοινωνική δικαιοσύνη. Είμαι σίγουρος ότι η περαιτέρω συζήτηση με τους αρμόδιους φορείς θα είναι γόνιμη, στην πορεία προς την τελική ψήφιση του νομοσχεδίου .

Στη συνέχεια, περνάμε στο δεύτερο μέρος του νομοσχεδίου, που αφορά στον εκσυγχρονισμό του επιμελητηριακού θεσμού. Το περασμένο διάστημα, το νομικό πλαίσιο που αφορούσε στα Επιμελητήρια, ήταν ασαφές και συγκεχυμένο. Το παρόν νομοσχέδιο φιλοδοξεί να επαναθέσει σε σωστότερη βάση τους όρους λειτουργίας των επιμελητηρίων και να θεραπεύσει μια σειρά δυσλειτουργιών και προβλημάτων, που συναντάμε στο συγκεκριμένο θεσμό.

Αναλυτικά, το νομοσχέδιο αναγνωρίζει έξι βασικά οργανωτικά και λειτουργικά προβλήματα: αδυναμία πραγματοποίησης του συμβουλευτικού τους ρόλου, εμφανής υποστελέχωση, ανεπάρκεια οργάνωσης και λειτουργίας υπηρεσιών, έλλειψη στρατηγικής και σχεδιασμού, χαμηλό ποσοστό διάθεσης πόρων για επιμελητηριακούς σκοπούς και κατακερματισμό υπηρεσιών, σε αρμοδιότητες εκτός Επιμελητηρίων. Είναι προβλήματα που καταγράφηκαν κατά την περίοδο της διαβούλευσης, με την Ένωση Επιμελητηρίων, τους εργαζόμενους και τους κοινωνικούς εταίρους.

Στα πρώτα άρθρα καθορίζεται ο σκοπός των επιμελητηρίων, ο οποίος είναι η προστασία και η ανάπτυξη του εμπορίου, της βιομηχανίας, της βιοτεχνίας, των επαγγελμάτων και κάθε κλάδου της οικονομίας σύμφωνα με τα συμφέροντα και τους στόχους της εθνικής οικονομίας. Οφείλουν να παρέχουν ως σύμβουλοι της Πολιτείας τεκμηριωμένες γνωμοδοτικές εισηγήσεις και πληροφορίες για κάθε οικονομικό θέμα.

Σημαντικό είναι ότι εισάγεται ο θεσμός των Κέντρων Υποστήριξης Επιχειρήσεων, που θα βοηθούν στις σχέσεις των επιχειρήσεων με τις υπηρεσίες του Δημοσίου, όπως ΕΦΚΑ, ΟΑΕΕ κλπ. και θα παρέχουν συμβουλευτικές υπηρεσίες επιχειρηματικότητας και αξιοποίησης χρηματοδοτικών εργαλείων. Στις εκλογές ενισχύεται η αντιπροσωπευτικότητα και η αναλογικότητα του εκλογικού συστήματος για το Δ.Σ. και τα τμήματα. Θεσμοθετούνται συνέργειες μεταξύ τμημάτων στην κατάρτιση συνδυασμών και υπάρχει αναλογικότητα, ώστε τα συμφέροντα διαφορετικών κλάδων να εκπροσωπούνται ισορροπημένα.

Τέλος για να τονωθεί η συμμετοχή της γυναικείας επιχειρηματικότητας καθιερώνεται ποσόστωση φύλου στα ψηφοδέλτια. Σημαντικό είναι ότι ενισχύεται η οικονομική εποπτεία των επιμελητηρίων με έγκριση οικονομικών καταστάσεων. Ευθυγραμμίζεται η οικονομική διαχείριση με τις υφιστάμενες διατάξεις περί δημόσιου λογιστικού και δημόσιων προμηθειών. Με αυτόν τον τρόπο θα γίνεται έλεγχος και διόρθωση λαθών, ενώ η οικονομική πορεία των επιμελητηρίων θα είναι ανοικτή και προσβάσιμη στον ελληνικό λαό.

Το νομοσχέδιο αντιμετωπίζει την υποστελέχωση με ενίσχυση του προσωπικού, χωρίς επιβάρυνση ούτε του κρατικού προϋπολογισμού ούτε του προϋπολογισμού των επιμελητηρίων. Αυτό θα πραγματοποιηθεί με διαγωνισμό του ΑΣΕΠ και μοριοδότηση της πραγματικής υπηρεσίας στο Επιμελητήριο του υπάρχοντος προσωπικού. Ταυτόχρονα αποτρέπει τη μεταπήδηση αυτών των υπαλλήλων σε φορείς Γενικής Κυβέρνησης.

Καθιερώνονται τα πειθαρχικά συμβούλια που είναι πρόταση και της Κεντρικής Ένωσης Επιμελητηρίων με συμμετοχή τόσο των εργαζομένων όσο και της διοίκησης. Μια σημαντική καινοτομία είναι ο θεσμός των Περιφερειακών Επιμελητηριακών Συμβουλίων, που είναι συντονιστικό και γνωμοδοτικό όργανο σε επίπεδο περιφέρειας. Υποβάλει προτάσεις στον Περιφερειάρχη για αναπτυξιακά ζητήματα, συμμετέχει στην εκπόνηση του περιφερειακού επιχειρησιακού προγράμματος και εκπροσωπεί τα επιμελητήρια στο Περιφερειακό Συμβούλιο. Ενισχύεται έτσι η συνεργασία σε επίπεδο περιφέρειας και δημιουργούνται οικονομίες κλίμακας για τη συμμετοχή σε διεθνείς εκθέσεις και καλύτερος περιφερειακός σχεδιασμός.

Στη συνέχεια θεσπίζονται για πρώτη φορά διατάξεις σχετικά με τη πειθαρχική ευθύνη των διοικήσεων των επιμελητηρίων και της Κεντρικής Ένωσης Επιμελητηρίων. Εκσυγχρονίζεται το θεσμικό πλαίσιο για τα διμερή επιμελητήρια, προκειμένου να καταστούν ουσιαστικός παράγοντας εξωστρέφειας της ελληνικής οικονομίας και αποτελεσματικότητας της διμερούς διπλωματίας.

Κυρίες και κύριοι συνάδελφοι, ο πραγματικός εκσυγχρονισμός του προσδιορισμού και του ρόλου των Επιμελητηρίων γίνεται με τη σημερινή Κυβέρνηση και μέσω αυτού βοηθάμε πραγματικά την ανάπτυξη και την επιχειρηματικότητα, σε αντίθεση με το πρόσφατο παρελθόν, όταν κρίσιμα ζητήματα για την οργάνωση και τη λειτουργία του θεσμού ρυθμίστηκαν, ακόμα και με πράξεις νομοθετικού περιεχομένου. Η μεταρρύθμιση που σχεδιάστηκε και σχεδιάζουμε βασίστηκε σε εκτενή διάλογο με την επιμελητηριακή κοινότητα.

Τέλος, στο τρίτο σκέλος έχουμε μια σειρά από διατάξεις του Υπουργείου Οικονομικών. Για παράδειγμα συνίσταται συλλογικό όργανο με την ονομασία «Συντονιστικό Κέντρο Εποπτείας Αγορών Αντιμετώπισης Παρεμπορίου», που εποπτεύεται από το Υπουργείο Οικονομίας και Ανάπτυξης και έχει ως σκοπό να συντονίζει και να συνεργάζεται με τις αρμόδιες αρχές και την αντιμετώπιση φαινομένων παράνομου εμπορίου. Βέβαια, στη συνέχεια θα έχουμε όλο το χρόνο να συζητήσουμε όλα τα ζητήματα, μια και όπως σας είπα, το εύρος αυτού του πολυνομοσχεδίου είναι πάρα πολύ μεγάλο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γιακουμάτος.

ΓΕΡΑΣΙΜΟΣ ΓΙΑΚΟΥΜΑΤΟΣ (Εισηγητής Νέας Δημοκρατίας): Κυρίες και κύριοι συνάδελφοι, νομίζετε ότι είναι τυχαίο ότι η χώρα περνά εδώ και οκτώ χρόνια ένα Γολγοθά; Νομίζετε ότι με τη συνέχιση αυτής της πολιτικής μπορεί η χώρα να βγει ποτέ από το αδιέξοδο; Γιατί το λέω αυτό κ. Υπουργέ Ανάπτυξης; Πώς νομοθετούμε; Όλο νόμους, νόμους που δεν εφαρμόζονται ποτέ. Αλληλοκάλυψη, ένα δαιδαλώδες σύστημα νόμων που δεν ανταποκρίνονται στην πραγματικότητα. Γιατί γίνεται αυτό; Γιατί υπάρχει προχειρότητα.

Σήμερα καλούμεθα να συζητήσουμε τέσσερα σημαντικά νομοσχέδια σε συσκευασία του ενός. Δηλαδή, ξέρετε ότι ο Οργανισμός Βιομηχανικής Ιδιοκτησίας είναι πολύ σημαντικό θέμα, ήταν το παλιό Υπουργείο Βιομηχανίας, το οποίο το βάζουμε εδώ σε μια τροπολογία. Είναι πολύ μεγάλο θέμα αυτό.

Το δεύτερο, δέκα άρθρα έχετε αφιερώσει στο ΣΥΚΑΠ; Αυτό είναι το συντονιστικό κέντρο εποπτείας της αγοράς, αλλά και του παρεμπορίου. Ξέρετε γιατί μιλάμε; Για επτά μέχρι δέκα δισεκατομμύρια το χρόνο χάνει η χώρα από το παρεμπόριο και εμείς ερχόμαστε εδώ και απορώ αν οι συνάδελφοι και εμείς οι Εισηγητές έχουμε καταλάβει τη σοβαρότητα αυτού του νομοσχεδίου ή για το υπαίθριο εμπόριο ή για τα επιμελητήρια. Άρα, πώς μπορεί να προχωρήσει η ελληνική κοινωνία, πώς μπορεί πραγματικά να ανταποκριθεί στις ανάγκες ο κοινοβουλευτισμός με τέτοιες νομοθετικές ρυθμίσεις στο fast track άψε σβήσε;

Κύριε Υπουργέ, εμείς έχουμε καλή διάθεση. Η Νέα Δημοκρατία είναι το κόμμα της υπευθυνότητας και της σοβαρότητας, δεν είμαστε να ακολουθούμε τα χνάρια του ΣΥΡΙΖΑ άσπρο μαύρο, εμείς έχουμε όλη την καλή διάθεση να ψηφίσουμε, όμως θα πρέπει μερικά πράγματα, μερικές αιτιολογημένες δικές μας παρατηρήσεις να τις δεχθείτε για να μπορούμε, και επιφυλασσόμεθα να τοποθετηθούμε στην Ολομέλεια.

Τι είναι το πρώτο μέρος του σχεδίου νόμου; Άσκηση υπαίθριων εμπορικών δραστηριοτήτων. Υπαίθριες εμπορικές δραστηριότητες που αφορούν τις λαϊκές αγορές, τις υπαίθριες δραστηριότητες με ψυχαγωγικό χαρακτήρα, τις Χριστουγεννιάτικες, Πασχαλινές αγορές καθώς και άλλες μορφές αγορών. Εδώ δράττομαι της ευκαιρίας κ. Υπουργέ, ξέρετε το allou fun park που πάνε χιλιάδες παιδιά και όλα τα λούνα παρκ ότι δεν έχουν άδεια; Και γιατί δεν έχουν κ. Υπουργέ; Γιατί το Προεδρικό Διάταγμα του 2005/17 δεν έχει ακόμα υπογραφεί. Θυμάστε που σκοτώθηκε το κοριτσάκι τότε στο Ελληνικό; Δεν υπάρχει άδεια. Πού ζούμε, το 2017, allou fun park και άλλα μεγάλα δεν έχουν άδεια και δεν μπορούν να έχουν άδεια. Εν πάση περιπτώσει, όταν κάναμε το Προεδρικό Διάταγμα το 2014, δεν πρόλαβε να υπογράψει ένας Υπουργός του ΠΑΣΟΚ, μάλιστα, λόγω εκλογών έπεσε η Κυβέρνηση και ξαναγύρισε πίσω. Το είχε έτοιμο ο κ. Πατεράκης, είναι έτοιμο το Προεδρικό Διάταγμα φέρτε το επιτέλους. Πώς νομοθετούμε; Για αυτό σας λέω προχειρότητα.

Άρα, είναι ένα πάρα πολύ μεγάλο κεφάλαιο και η ψυχαγωγία και οι λαϊκές και το εμπόριο. Οι λαϊκές αγορές δεν είναι κάτι καινούργιο, ισχύουν στη χώρα μας 90 χρόνια, που πρωτοξεκίνησε η λαϊκή αγορά και φτάσαμε στη σημερινή τους εποχή. Δεν είναι τυχαίο ότι σε όλη την Ευρώπη συνεχώς εκσυγχρονίζονται, για να μπορούν πράγματι να εκσυγχρονιστούν οι λαϊκές αγορές. Ο αυξανόμενος αριθμός αποδεικνύει τη χρησιμότητα του θεσμού και καλύπτει ανάγκες του λαού, του αγοραστικού κοινού. Είναι, δηλαδή, η λαϊκή αγορά η αγορά του λαού, που προσπαθεί και πάει να πάρει λίγο φθηνότερα τα προϊόντα. Δεν θα αναφέρω παραδείγματα πόσο φθηνά είναι και τι διαφορά έχει το μανάβικο με τη λαϊκή αγορά. Είναι πάρα πολύ μεγάλη η διαφορά. Άρα, λοιπόν, εδώ χρειάζεται σοβαρότητα και υπευθυνότητα για να νομοθετήσουμε σοβαρά για αυτό το θέμα.

Όσον αφορά στο υπαίθριο εμπόριο, εκεί γίνεται ο χαμός. Πράγματι το νομοσχέδιο έχει ορισμένες θετικές διατάξεις, αλλά δεν μπορεί να καλύψει τις λεπτομέρειες και τις ανάγκες που υπάρχουν σε όλα, δηλαδή στην αγορά χωρίς μεσάζοντες, στο πανηγύρι. Θα αναφερθώ σε λεπτομέρειες στη συζήτηση επί των άρθρων.

Επιμένω για το υπαίθριο εμπόριο, να κάνουμε μια σοβαρή συζήτηση εδώ, αυτή η Βουλή να συνθέτει, να κόψουμε κάποτε το «εγώ» και « εμείς». Όλοι μαζί να συνθέσουμε κάτι σοβαρό. Δεν γίνεται έτσι όμως, τέσσερα νομοσχέδια σε ένα.

Επίσης, τι αφορά τον εκσυγχρονισμό της επαγγελματικής νομοθεσίας. Τα επιμελητήρια σε όλους τους νομούς της χώρας, βρίσκονται καθημερινά σε άμεση επαφή με τις επιχειρήσεις και με την οικονομική ανάπτυξη του νομού. Είναι σημαντικός θεσμός, είναι ο θεσμός που διαθέτει τοπική γνώση, είναι το κλειδί δηλαδή, για το σχεδιασμό υλοποίησης των αποτελεσματικών αναπτυξιακών παρεμβάσεων. Είναι δηλαδή, το καλύτερο εργαλείο για ανάπτυξη.

Τι εκπροσωπούν; Εκπροσωπούν ένα δυναμικό, δημιουργικό, ελπιδοφόρο κομμάτι, 900.000 επιχειρήσεις εκπροσωπούνται από τα επιμελητήρια που έχουν πετύχει πολλά. Πρώτον, πολύ σημαντικό είναι η αποθεματική διαχείριση του ΓΕΜΥ που κατάφερε να διευκολύνει σημαντικότατα την επιχειρηματικότητα, εξοικονομώντας από τις επιχειρήσεις κόστος και χρόνο.

Δεύτερον, η υπηρεσία είναι μια τάση πολύ σημαντική. Τρίτον, η ανάπτυξη της απομακρυσμένης ψηφιακής υπογραφής μέσω των επιμελητηρίων. Τρίτον, η παροχή πληροφόρησης στα θέματα εξωστρέφειας και άλλα πολλά.

Άρα, τα επιμελητήρια είναι απόλυτα συνδεδεμένα με την επιχειρηματική ανάπτυξη και επέκταση της χρονικής και αδικαιολόγητα ελεγχόμενης διοικητικής. Προσπαθείτε στο νομό να τους βάλετε σε στενά όρια κομματικά, κυβερνητικά, ας το πω καλύτερα. Λάθος. Είναι ανεξάρτητες ενώσεις. Είναι ιδιωτικού δικαίου, αυτοδιαχειριζόμενα. Άρα, λοιπόν, θα μας δοθεί η ευκαιρία στα άρθρα να πούμε λεπτομέρειες.

Πάμε λοιπόν στα άρθρα που θέλω να γίνουν κάποιες αλλαγές και θα τα πούμε και την Πέμπτη.

Πρώτον, άδεια παραγωγής πωλητή υπαίθριου εμπορίου. Το ζήτημα είναι, ότι πρέπει υποχρεωτικά να αναγράφονται τα στοιχεία της άδειας και του αριθμού κυκλοφορίας του φορτηγού. Εγώ λοιπόν, είναι παραγωγός πατάτας στα Τρίκαλα και έχω το φορτηγό μου και χάλασε η δεν έχω φορτηγό. Μπορώ, με του συνάδελφου το φορτηγό που έχει άδεια καταγραφής στην υπηρεσία, στη λαϊκή, μπορώ να μεταφέρω τα προϊόντα μου, αφού έχω αυτοπρόσωπη παρουσία, έχω τα τιμολόγια, έχω όλες τις διαδικασίες. Γιατί να μην μπορώ; Γιατί να το κάνεις υποχρεωτικά να έχω φορτηγό; Δηλαδή, ο φουκαράς που δεν έχει φορτηγό τι θα κάνει; Για δείτε το το υποχρεωτικό, να μπορεί με τις κείμενες διατάξεις κλπ.. Να μπορεί με του συναδέλφου του, όχι άσχετο, αλλά ένα φορτηγάκι που έχει καταγράψει στο ηλεκτρονικό μητρώο και να του μεταφέρει τα προϊόντα. Αν έχει 50 μαρούλια, θα πάρει φορτηγό;

Έχει ένας άδεια λαϊκής αγοράς και είπε, θέλει η αναπηρία, όπως προβλέπει κανονικά ο νόμος και θέλει να τη μεταβιβάσει. Αυτή η άδεια, την έχει για τρία χρόνια και ας πούμε ότι απεβίωσε ή πήρε σύνταξη τον πρώτο χρόνο, εγώ που δικαιούμαι βάσει του νόμου να μεταβιβαστεί η άδεια σε μένα, στο γιό ή στον αδελφό, δεν θα πρέπει να εξαντλήσει τον υπόλοιπο χρόνο; Και μετά να βγάλει τα νέα δικαιολογητικά. Γιατί; Αφού έχει όλα τα προσόντα, έχει καταθέσει τα δικαιολογητικά ότι δικαιούται άδεια, γιατί λοιπόν αυτή η άδεια που είναι για τρία χρόνια, ό,τι και να συμβεί να ισχύει για τον διάδοχο το ίδιο χρονικό διάστημα; Είναι σημαντικό για μας.

Πάμε λοιπόν στην κυριακάτικη αγορά. Ο δήμος Τρικάλων δίνει ένα πανηγύρι ή ο δήμος Περιστερίου και για κάποιους λόγους αναστέλλει την εμποροπανήγυρη, την καταργεί. Όσοι έχουν άδεια καταργούνται, ναι ή όχι; Ναι, αφού καταργείται η πανήγυρις εκεί και έχουν πάρει άδεια από τον Άγιο Δημήτριο; καταργείται. Καταργεί τη λαϊκή αγορά ο δήμος. Όταν επαναλειτουργήσει η αγορά, η λαϊκή ή οτιδήποτε, αυτός που έχει την άδεια να έχει μια προτεραιότητα, γιατί είχε την άδεια και διακόπηκε,.

Πάμε στα επιμελητήρια. Η άδεια, η ίδρυση, κύριε Υπουργέ, ή η κατάργηση, ή η συγχώνευση των επιμελητηρίων πρέπει να γίνεται με πολιτική απόφαση, αλλά με την υποχρεωτικά σύμφωνη γνώμη και πλήρως αιτιολογημένη πρόταση των επιμελητηρίων. Δεν μπορεί ο Υπουργός να αποφασίζει μόνος του και δεν του χρειάζεται γνωμοδοτική εισήγηση, να είναι αποφασιστική η εισήγηση των Επιμελητηρίων Ελλάδος. Εδώ, θέλει λίγο συζήτηση, θα το δούμε και στα άρθρα με λεπτομέρειες.

Ξέρετε, ότι για την εύρυθμη λειτουργία του ΓΕΜΥ και τις υπηρεσίες μιας στάσης, υπάρχουν πολλές φορές να κάνουν διαγωνισμούς ή προμήθεια υλικών ή οτιδήποτε, κατά παραίτηση των κειμένων διατάξεων, αλλά μέσα στον προϋπολογισμό του επιμελητηρίου που είναι δικά τους χρήματα. Εκεί, πρέπει να είμαστε λίγο ελαστικοί, γιατί οι κείμενες διατάξεις είναι πολύ μεγάλο θέμα αυτό, είναι δύσκαμπτο, δεν λειτουργεί εύκολα, ας το δούμε αυτό το θέμα.

Ο νέος κανονισμός λειτουργίας των διοικητικών συμβουλίων και επιμελητηρίων θεσπίζεται με προεδρικό διάταγμα. Σας είπα για τον τα λούνα παρκ, από το 2005, ακόμα δεν έχει βγει, κύριε Υπουργέ, δεν σας φτάνει η υπουργική απόφαση; Προτείνεται η εκλογή σε εκλογές των επιμελητηρίων 50%, γιατί δεν το κάνουν 40%; Δηλαδή δεν το κατάλαβα, γιατί να υπάρχει μια διαδικασία επανάληψης κ.τ.λ.; Ένα 40%, νομίζω ότι αυτό ικανοποιεί το δημοκρατικό αίσθημα και έχει και δημοκρατικότητα. Το 40%, όχι να είναι 50% για να εκλεγεί.

Μετά, για την ψήφιση προέδρου των επιμελητηρίων. Λέτε ότι να έχει το δικαίωμα μόνο δύο φορές. Βεβαίως, συμφωνούμε, αλλά από την ψήφιση του νομοσχεδίου και μετά, όχι αυτές που προϋπήρχαν. Δηλαδή, θα έχει δικαίωμα και βέβαια εδώ θα κάνω μια παρέμβαση. Αυτό το νομοσχέδιο, αν δεν κάνω λάθος, θα τελειώσει γύρω 20 - 25 Νοεμβρίου. Έρχονται γιορτές, άρα, η ισχύς του νομοσχεδίου αυτού, για να μπορούν να υλοποιηθούν αυτά, πρέπει να μπουν από 1/1/ 2018 για να είμαστε εντάξει, γιατί έχουμε εκλογές. Άρα, πάμε 40% η εκλογή και να ισχύσει το δικαίωμα δύο φορές από το νόμο και μετά, όχι τώρα. Το καταλάβατε, δύο θητείες, μετά από την εφαρμογή.

Η καταβολή των αποδοχών των αποσπασμένων σε φορείς της γενικής κυβέρνησης. Αποσπάτε από τα επιμελητήρια κάποιον υπάλληλο, θα τον πληρώνει όχι το επιμελητήριο, αλλά ο φορέας που τον αποσπά. Δεν είναι σωστό να πληρώνει το επιμελητήριο. Άμα του πάρεις 10,15 αποσπασμένους, αυτό, κύριε Υπουργέ, είναι πολύ σημαντικό. Θέλεις να αποσπάσεις κάποιον, ας πληρώσει το υπουργείο σου.

Λέτε, ότι μέχρι 30.000 μέλη ένας σύμβουλος, και πάνω από 30.000, δύο. Εγώ σας προτείνω να είναι 2 σύμβουλοι, διότι είναι μεγάλο το αντικείμενο μέχρι 30.000, και 4 πάνω από 30.000. Δεν είναι δύσκολο, δεν βγαίνει αλλιώς. Αυτές είναι κάποιες μερικές παρατηρήσεις που είχα να κάνω επί των άρθρων και θα σας ξαναπώ, κύριε Υπουργέ, αυτό που πρέπει να προσέξετε πάρα πολύ, για μένα, γιατί να μην το πάμε όπως το πετρέλαιο που έλεγε η κυβέρνηση 1,5 δις από την πάταξη του λαθρεμπορίου του πετρελαίου.

Σας ενημερώνω, εκεί στο Υπουργείο σας, το 2014, από επίσημα στοιχεία, κάναμε και έκανα 27.500 ελέγχους. Το πρώτο επτάμηνο του 2017 έχετε κάνει 2.500, κύριε Υπουργέ και τα λεφτά που έχετε εισπράξει είναι τίποτα. Φέρτε μου τον πίνακα, να το συζητήσουμε. Όπως σας το λέω είναι.

Λοιπόν, τι λέω: Χάνουμε 1,5 δισ. από το λαθρεμπόριο πετρελαίου. Να χάνουμε και 5, 7 με 10 δισεκατομμύρια από το παρεμπόριο; Εδώ, κύριε Υπουργέ, πρέπει να κάνουμε ειδική συνεδρίαση, να δούμε γενικά όλες τις πτυχές του παρεμπορίου. Είναι μεγάλη απώλεια για την ελληνική οικονομία. Ξέρετε τι σημαίνει 7 με 10 δισεκατομμύρια; Εγώ σας λέω 5 να είναι. Ε, μα, τόσα λείπουν. Άρα, λοιπόν, δεν πάνε σε 10 άρθρα σε ένα νομοσχέδιο «τσόντα».

Επιφυλασσόμεθα να δούμε και τις προθέσεις σας και θα δούμε στην Ολομέλεια τι θα κάνουμε. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε και για το χρόνο, κύριε Γιακουμάτο. Ήσασταν ακριβέστατος.

Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Εισηγητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ.

Κυρίες και κύριοι συνάδελφοι, παρακολουθώντας τον Εισηγητή της Ν.Δ. που έφυγε και τον Εισηγητή του ΣΥΡΙΖΑ, κατανοώ ότι δεν έχουν επιφυλάξεις για το νομοσχέδιο και ουσιαστικά, κατανοώ ότι το μεγάλο ζητούμενο είναι αν ο Πρόεδρος της ΚΕ θα είναι για δύο χρόνια πριν ή για δύο χρόνια μετά. Να το λύσετε αυτό, βεβαίως, γιατί μάλλον το έχετε συμφωνήσει. Άρα, το ουσιαστικό ζήτημα, απ' ό,τι καταλαβαίνω της πολιτικής διαφωνίας είναι για έναν πρόεδρο.

Πάμε, όμως, τώρα να δούμε αυτό το νομοσχέδιο, κύριε Υπουργέ - το οποίο κατά την άποψή μου πρώτον, έχει ένα χαρακτηριστικό ότι είναι κακογραμμένο και θα σας το πω άρθρο-άρθρο - τί φέρνει. Ο ΣΥΡΙΖΑ μιλούσε για την απλή αναλογική. Έφερε διάταξη το καλοκαίρι, τον Αύγουστο, τροπολογίας, με την οποία μετά από δυόμισι χρόνια για να γίνουν οι εκλογές των επιμελητηρίων. Εμείς την ψηφίσαμε και είπαμε ότι πρέπει να γίνουν οι εκλογές. Δεσμεύτηκε ο Υπουργός ότι θα φέρει καινούργιο νομοσχέδιο. Σας ερωτώ, κύριε Υπουργέ, στο τέλος του χρόνου θα έχουμε στα μισά επιμελητήρια διοικήσεις με 5 και στα άλλα μισά με 9, ανάλογα με το πότε θα γίνονται εκλογές; Σας ερωτώ, κύριε Υπουργέ, ποιο είναι και γιατί φέρατε το νομοσχέδιο αυτό τώρα, που αλλάζετε το εκλογικό σύστημα. Και εδώ θέλω να ξέρω η Ν.Δ. σε αυτό συμφωνεί ή διαφωνεί; Με ποιο σύστημα συμφωνεί, του Αυγούστου ή το τωρινό; Δεν είναι το ίδιο κύριε Υπουργέ.

Επίσης, κάνετε κάτι πολύ χειρότερο. Ακόμα, αν ρωτήσετε σε τμήματα συγκεκριμένα ερωτήματα - καταλαβαίνω ότι θα θέλετε τη βοήθεια του κ. Παπαδεράκη, αλλά θα σας το πω έτσι - ας υποθέσουμε ότι έχουμε ένα επιμελητήριο με τέσσερα τμήματα, εμπορικό, μεταποίησης, υπηρεσιών, τουριστικό, στο οποίο είναι ενήμεροι και ψηφίζουν 2000 μέλη. Οι έδρες κάθε τμήματος είναι υποθετικά 7, 6, 5 και 3. Με το προηγούμενο εκλογικό σύστημα κάθε μέλος ψήφιζε στο τμήμα που άνηκε και μπορούσε να βάλει μέχρι τρεις σταυρούς στους υποψηφίους. Αν υποθέσουμε ότι το κάθε τμήμα του παραπάνω επιμελητηρίου έχει 500 μέλη, τότε για παράδειγμα στο εμπορικό τμήμα θα ψήφιζαν 500 επί 3, 1500 σταυροί. Με το νέο εκλογικό σύστημα, δεν γνωρίζει κανένας αν θα ψηφίζει κάθε μέλος το τμήμα του ή αν θα μπορεί να ψηφίσει κάποιος υποψήφιο σε άλλο τμήμα. Εσείς τι λέτε, κύριε Υπουργέ; Ψηφίζει από άλλο τμήμα ή δεν ψηφίζει; Δεν το ξέρετε ούτε εσείς, θα ρωτήσετε. Δυστυχώς, κύριε Παπαδεράκη, ούτε εσείς πού το γράψατε, όπως το γράψατε, δεν το ξέρετε.

Έχω πολλά παραδείγματα να σας πω και μου κάνει φοβερή εντύπωση η Ν.Δ. και το λέω δημόσια ότι στα εκλογικά συστήματα, το οποίο ήταν κατά κύριο λόγο το θέμα που μετά από δυόμισι χρόνια λέγατε ότι θα φέρετε την απλή αναλογική, αυτές τις πολιτικές, μην πω τι, σήμερα τα ξεχάσατε και πάτε στο απόλυτο πλειοψηφικό σύστημα ουσιαστικά. Τι έγινε; Την ξεχάσατε την απλή αναλογική; Δεν σας ενδιαφέρει; Άρα, ο ΣΥΡΙΖΑ έχει έρθει κοντά στη Ν.Δ.. Είναι αλήθεια. Έχει έρθει κοντά στο σύστημα της Ν.Δ..

Άρα, αυτό το σύστημα εμείς δεν μπορούμε να το ψηφίσουμε, γιατί εσείς οι ίδιοι, κύριοι συνάδελφοι, δεν ξέρετε τι ψηφίζετε. Είναι απόλυτα ρουσφετολογικό και μάλιστα να σας πω κάτι: Δεν έχει και απόδοση στο ΣΥΡΙΖΑ στο τέλος. Έχει σε μερικούς της Ν.Δ.. Αυτό το σύστημα καλεί ο κ. Υπουργός να ψηφίσουμε. Σας το λέω και ρωτήστε τους ανθρώπους που έχετε στα επιμελητήρια. Είναι χαρακτηριστικό παράδειγμα ότι στα τρία μεγάλα αμιγή επιμελητήρια φτιάχνει τρία διαφορετικά συστήματα και γι' αυτό κανένας, ούτε ο ΣΥΡΙΖΑ ούτε η Ν.Δ. ζήτησαν να έρθει κάποιος εκπρόσωπος από αυτά να ενημερωθεί εδώ. Σας λέω, όμως, εσάς, συνάδελφοι του ΣΥΡΙΖΑ ότι αυτό το κάνει μόνο και μόνο γιατί κάνει συμφωνία με ένα κομμάτι της Ν.Δ., το οποίο είναι στα επιμελητήρια. Για κανέναν άλλο λόγο δεν το κάνει και σε αντίστοιχο αυτού, για να μην υπάρχουν αντιδράσεις, θα έχουμε όλα αυτά που ζήτησε ο κ. Γιακουμάτος.

Δεύτερον, σε σχέση με τη μοριοδότηση που κάνει ο κ. Υπουργός για τους υπαλλήλους, αλλά και τις μετατάξεις, πριν ή μετά, προς το δημόσιο τομέα. Πρώτον, εμείς δεν μπορούμε να ψηφίσουμε και πιστεύω ότι δεν μπορείτε και εσείς να ψηφίσετε, κύριοι συνάδελφοι, να κάνουμε μοριοδότηση που να επιτρέπουμε στον Υπουργό, χωρίς να πει στη Βουλή, εκτός των κριτηρίων του ΑΣΕΠ, τι μόρια θα δίνει στον καθένα.

Γιατί, κύριε Υπουργέ, δεν μας λέτε το ανώτατο όριο των μορίων που θα δίνετε σε αυτούς τους υπαλλήλους που θα διοριστούν στα επιμελητήρια και ζητάτε ότι θα το κάνετε εκ των υστέρων με υπουργική απόφαση; Για ποιο λόγο; Γιατί δεν το φέρνετε να το πείτε ότι εμείς θα κάνουμε μέχρι αυτή τη διαδικασία;

Ελπίζω ότι θα ακούσουμε και τους φορείς αύριο, γιατί άκουσα από τους Εισηγητές ότι υπήρχε προπαρασκευαστική επιτροπή. Δεν υπήρξε, αλλά θα ακούσουμε τους φορείς αύριο.

Δεν περάσατε καμία αλλαγή από αυτές που είχε ανακοινώσει ο κ. Παπαδεράκης, ο κ. Σταθάκης, ο κ. Τσίπρας. Ούτε μια αλλαγή από αυτές που είχατε ανακοινώσει το 2014.

Αν πείτε στα επιμελητήρια αυτό που σας είπα, δεν ξέρουν ακριβώς ούτε καν τους σταυρούς ούτε οτιδήποτε, μετά από δυόμισι χρόνια.

Έχω πάρα πολλά να σας πω σχετικά με τα άρθρα, αλλά κυρίως και για πολλά κακογραμμένα που είναι σε σχετικά, αλλά θα τα πούμε αυτά αργότερα στις διαδικασίες.

Να σας πω το παράδειγμα, για να καταλάβετε και θέλω να το καταλάβετε και εσείς, κύριοι συνάδελφοι για τα αμιγή επιμελητήρια, να δείτε τη συμπαιγνία. Αυτά είναι τρία: Αθήνα, Θεσσαλονίκη, Πειραιάς. Τρεις διαφορετικές εκλογικές διαδικασίες. Στη Θεσσαλονίκη η αναλογία είναι 30 υπηρεσίες, 21 επαγγελματίες στις 51 έδρες που έχει το Δ.Σ.. Στον Πειραιά είναι 24 επαγγελματίες και 17 στις υπηρεσίες στα 41 μέλη του Δ.Σ.. Χαρακτηριστικό παράδειγμα, σας λέω.

Εγώ θέλω να μου φέρετε και τις προτάσεις των διοικητικών συμβουλίων και θέλω να σας πω ότι η Κυβέρνηση δεν νομοθετεί ανάλογα με το τι λέει το κάθε διοικητικό συμβούλιο, φτιάχνει ενιαίους κανόνες. Αυτό είχαμε πει, να φτιάχνουμε ενιαίους κανόνες. Εμείς νομοθετούμε, παρακολουθούμε τι λένε και προχωράμε με βάση αυτά, που εμείς πιστεύουμε ότι είναι σωστά. Όχι με τις συμφωνίες με κάποιον, ανά επιμελητήριο, ανά εβδομάδα.

Πάμε στο δεύτερο θέμα: Υπαίθριο εμπόριο. Στο υπαίθριο εμπόριο -λαϊκές αγορές- γίνεται μια μεγάλη συζήτηση, η οποία ανοίγει όλα τα θέματα. Είναι πραγματικό ότι ανοίγει όλα τα θέματα, όμως, διασφαλίζει με τον τρόπο που το κάνει, ώστε να λύσει τα θέματα της εποπτείας και του ελέγχου; Κατά την άποψή μου, όχι.

Δηλαδή, νομιμοποιείτε αυτό που είχατε ιδεολογικά κάνει το προηγούμενο χρονικό διάστημα, με τις αγορές χωρίς μεσάζοντες. Γίνεται μια πολύ μεγάλη πολυδιάσπαση. Και θέλετε να σας πω, κύριε Υπουργέ; Γιατί δεν νομιμοποιείτε και τις λαϊκές αγορές έξω από τις εκκλησίες; Έχουμε κοινωνικό έργο της εκκλησίας, happy farm, λέει, έκθεση αγροτικών προϊόντων, ιερός ναός Αγίων Αναργύρων. Ελάτε να το δείτε.

Τι κάνετε με το νομοσχέδιο ουσιαστικά; Αντί να μπορέσουμε, αυτούς τους ανθρώπους, είτε είναι παραγωγοί είτε είναι επαγγελματίες πωλητές, σε όλα τα επίπεδα, να τους βάλουμε σε μια σειρά για να μπορέσουμε, πραγματικά, να ελέγχουμε αν είναι πωλητές, παραγωγοί, να μην κάνουν φοροδιαφυγή, να μπορούν να βγάζουν μεροκάματο για να επιβιώσουν, εμείς κάνουμε τέτοια πολυδιάσπαση, διότι δεν υπάρχει ελεγκτικός μηχανισμός, δεν θα βγαίνει μεροκάματο, ο καθένας θα φτιάχνει και μια αγορά. Και κανένας δεν θα μπορεί να τους σταματήσει. Έχουμε τέτοιους μηχανισμούς; Δεν έχουμε.

Και ας έρθουμε τώρα να δούμε τι κάναμε το προηγούμενο χρονικό διάστημα με τον Ν. 4264, να δούμε και που έγιναν λάθη. Αυτά όμως, πρέπει να τα αναγνωρίσουμε για να δούμε τι μπορούμε να κάνουμε για να υπάρξει σοβαρότητα και να βοηθήσουμε αυτούς ανθρώπους. Καταργήσαμε τον Οργανισμό Λαϊκών Αγορών και τον πήγαμε στις Περιφέρειες. Μετά από δύο, τρία χρόνια, εάν ρωτήσουμε όλους, θα πουν ότι αυτό δεν λειτούργησε. Και θα σας πω γιατί δεν λειτούργησε. Πρώτον, γιατί οι επικεφαλής που ήταν εκεί δεν έδωσαν την αρμόζουσα σημασία και δεύτερον, δεν βοήθησαν. Δηλαδή τι; Τι είναι αυτό, κύριε Υπουργέ, που ελπίζω να το ξέρετε; Τα λεφτά που πληρώνουν οι επαγγελματίες, τα 4 € η τα 100 €, πάνε σε αυτόν τον οργανισμό. Στην Αθήνα, αυτή τη στιγμή, κύριε Υπουργέ, υπάρχουν 13 εκατ. και ξέρετε τι έκανε η κυρία Δούρου; Το οποίο, δεν το έμαθε και κανένας. Πολύ σωστά, διαφήμισε για το πρόσωπό της, έδωσε 1 € κουπόνι, από την Περιφέρεια είπε, στους καταναλωτές. Και πολύ σωστά. Δεν ήταν από την Περιφέρεια. Ήταν από τα 13 εκατ. που πλήρωσαν οι επαγγελματίες παραγωγοί και πολύ σωστά επεστράφησαν και το έκανε διαφημιστικό η κυρία Δούρου για να φτιάξει το προφίλ της. Δεν είχε ούτε την ντροπή να πει στο διαφημιστικό, ότι αυτά τα χρήματα έρχονται από αυτούς τους ανθρώπους και πρέπει να δοθούν και άλλα.

Και παράλληλα, αν θέλουμε να είμαστε ουσιαστικοί, την ίδια ώρα δεν μπορεί να βγει ένας διαγωνισμός για να έχουν αξιοπρέπεια οι άνθρωποι. Ένας διαγωνισμός, με συγχωρείτε, για τις τουαλέτες που μπορεί να αναβαθμίσει την αγορά. Άρα, αυτό δεν μπορεί να λειτουργήσει, κ. Υπουργέ. Και εδώ, πρέπει να δούμε ποια είναι η πρόταση. Η πρόταση πρέπει, σε πρώτη φάση, γιατί και εγώ πιστεύω ότι δεν μπορούμε να φτιάξουμε ξανά μεγάλους οργανισμούς είναι ότι η αρμόδια Επιτροπή πρέπει να έχει αποφασιστικό χαρακτήρα. Να τους δώσουμε αποφασιστικό χαρακτήρα, όχι να έχουν την πλειοψηφία. Γιατί και στον οργανισμό, οι έμποροι, οι παραγωγοί δεν είχαν την πλειοψηφία. Την είχε το κράτος. Έτσι και εκεί, να την έχει το Περιφερειακό Συμβούλιο, αλλά να έχει αποφασιστικό χαρακτήρα. Να μπορεί να διαχειριστεί τα 13 εκατ., όχι για να τα ξαναπάρουν οι παραγωγοί, αλλά για να πάνε προς όφελος των καταναλωτών.

Το ημερήσιο Τέλος. Θα πω συγκεκριμένα δύο τρία πράγματα για το ημερήσιο Τέλος. Ξέρετε, οι παραγωγοί, όσοι ζουν στην επαρχία, δεν είναι κάποιοι που μπορούν να ξέρουν πόσες μέρες και πού θα πάνε στην λαϊκή. Εγώ σας προτείνω κάτι πολύ απλό. Αφού θέλουμε να φτιάξουμε έναν τέτοιο προγραμματισμό για να μην χρεώνονται και οι παραγωγοί, δηλαδή, να λένε τις μέρες που θέλουν να πάνε και παράλληλα, αυτές τις θέσεις να τις δίνουμε σε κάποιον άλλον. Γιατί, μπορεί να έρθει ένας νέος πωλητής, ένας νέος παραγωγός, κάποιος άλλος. Σε αυτό, πρέπει να γίνεται προγραμματισμός ανά δίμηνο, έτσι ώστε να μειώσουμε το κόστος στον παραγωγό. Δηλαδή, αφού ξέρει τι παραγωγή έχει, κάθε δυο μήνες να ξέρει πότε πρέπει να πάει, σε ποια θέση και από την άλλη, οι υπεύθυνοι να ξέρουν να κάνουν σωστά την κατανομή των θέσεων. Αυτό βοηθά τους πάντες.

Τρίτο θέμα. Για τις δημόσιες συμβάσεις είμαι απόλυτα θετικός. Είναι κάτι που χρειαζόταν και έπρεπε να γίνει σε αυτή τη διαδικασία και είμαστε πάρα πολύ θετικοί να το προχωρήσουμε.

Τώρα ερχόμαστε στη Γενική Γραμματεία Διαχείρισης Ιδιωτικού Χρέους. Ακούστε τώρα, τι φέρνει στη διαχείριση ιδιωτικού χρέους. Ένα ρουσφετάκι 35 προσλήψεων, χωρίς ΑΣΕΠ, χωρίς τίποτα. Κύριοι συνάδελφοι, κάθε νομοσχέδιο έχει ένα ρουσφέτι προσλήψεων χωρίς καμία αξιοκρατία. Αυτό, στη Γενική Γραμματεία έχει αυτό το ρουσφέτι. Εσείς, ως άνθρωποι, μπορείτε κάθε φορά να σηκώνετε το χέρι και να ψηφίζετε και να λέτε ότι κάποιος Υπουργός θα πάρει 35; Μόνο εάν υπάρχει εκεί κατανομή βουλευτική ή οτιδήποτε άλλο, στην οποία ο Υπουργός, θα προσλαμβάνει και θα σας κατηγορούν παντού, ότι προσλαμβάνετε όπως τον παλιό καλό καιρό, με κριτήρια χωρίς ΑΣΕΠ; Και δεν ξέρω και τη θέση της Ν.Δ. και των άλλων κομμάτων για αυτό. Δεν την άκουσα. Ποια είναι η άποψή σας; Πάλι; Κάθε νομοσχέδιο έχει τέτοια ρουσφέτια.

ΧΡΙΣΤΟΣ ΣΙΜΟΡΕΛΛΗΣ (Εισηγητής του ΣΥΡΙΖΑ): Μιλάτε εσείς για ρουσφέτια;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Εγώ; Μα εγώ σας καταγγέλλω. Εγώ, κ. Σιμορέλλη, θέλω να σας πω ότι εγώ και προσωπικά και στο χώρο μου το καταγγέλλω και δεν έχετε να μου προσάψετε απολύτως τίποτα για αυτό το πράγμα. Από 79, γίνονται 113 θέσεις. Γιατί γίνονται; Αυτό γίνεται με αξιοκρατία; Με ΑΣΕΠ; Στον Νόμο των Επιμελητηρίων, ο κ. Υπουργός σας φέρνει εδώ νομοσχέδιο και ψηφίζετε, χωρίς να ξέρετε τη μοριοδότηση. Θα το αποδεχθείτε;

Κύριοι, εμείς, αυτό το νομοσχέδιο στο οποίο θα ακούσουμε και αύριο τους φορείς, θα μιλήσουμε, θα σας προτείνουμε, ανά άρθρο, συγκεκριμένα θέματα. Επιφυλασσόμαστε για την Ολομέλεια, εφόσον ο κ. Υπουργός δεχθεί κατά την κατά άρθρον συζήτηση, τις πρότασης μας. Είπα ήδη, δύο τρεις προτάσεις, τις οποίες σε αυτή τη διαδικασία θα θέλαμε να τις αποδεχθείτε, να φτιάξετε πιο αξιοκρατικό το πλαίσιό σας, για να μπορέσουμε να λειτουργήσουμε. Σας ευχαριστώ

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αραχωβίτης Σταύρος, Βράντζα Παναγιώτα, Δημαράς Γιώργος, Δημητριάδης Δημήτρης (Μίμης), Κωστοπαναγιώτου Ηλίας, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Κυρίτσης Γιώργος, Καΐσας Γεώργιος, Καφαντάρη Χαρά, Μάρδας Δημήτριος, Ξυδάκης Νίκος, Ουρσουζίδης Γιώργος, Καστόρης Αστέριος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Βαρδάκης Σωκράτης, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Βεσυρόπουλος Απόστολος, Γιόγιακας Βασίλειος, Δήμας Χρίστος, Αντωνίου Μαρία, Κατσαφάδος Κωνσταντίνος, Κόνσολας Εμμανουήλ, Γιακουμάτος Γεράσιμος, Κέλλας Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Ζαρούλια Ελένη, Παναγιώταρος Ηλίας, Σαχινίδης Ιωάννης, Τασσος Σταύρος, Μανωλάκου Διαμάντω, Κατσώτης Χρήστος, Καμμένος Δημήτριος, Καβαδέλλας Δημήτριος και Δανέλλης Σπύρος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σαχινίδης

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου Χρυσή Αυγή): Ευχαριστώ κυρία Πρόεδρε.

Ακούσαμε αρκετές πρωτότυπες προτάσεις από την μείζονα και την υπόλοιπη αντιπολίτευση. Θα αναφερθώ σε αυτά στο τέλος της ομιλίας μου.

Το παρόν σχέδιο νόμου διαρθρώνεται σε τρία μέρη και σε 110 άρθρα. Όπως διαπιστώνει ο αναγνώστης της Αιτιολογικής Εκθέσεως, η Κυβέρνηση επιχειρεί να αναδιοργανώσει το κανονιστικό και νομικό πλαίσιο, που ρυθμίζει το καθεστώς άσκησης υπαίθριων εμπορικών δραστηριοτήτων και ταυτόχρονα, να εκσυγχρονίσει, όπως διατείνεται, την επιμελητηριακή νομοθεσία.

Σε πρώτη φάση, μπορούμε να διακρίνουμε κάποιες θετικές παρεμβάσεις στο νομοσχέδιο όπως η διεύρυνση της δυνατότητας των παραγωγών να μπορούν να διαθέτουν τα προϊόντα του. Αυτό σημαίνει ότι η χωρική ισχύς της άδειας παραγωγού πλανόδιου εμπορίου μπορεί να επεκταθεί σε ακόμη δύο Περιφέρειες, κατόπιν εγκρίσεως του σχετικού αιτήματος άδειας από τον οικείο Περιφερειάρχη.

Είναι σαφές ότι η εν λόγω ρύθμιση θεωρείται θετική για την ανάπτυξη της εμπορικής δραστηριότητας των παραγωγών, ειδικά στην εποχή μας που χαρακτηρίζεται από την πρωτοφανή οικονομική ύφεση.

Γυρίζοντας, όμως, εκ νέου στο πνεύμα του νομοσχεδίου, πρέπει να καταστήσουμε σαφές ότι το Υπαίθριο Εμπόριο, το οποίο απευθύνεται ως επί το πλείστο στους περιορισμένης οικονομικής δυνατότητας πολίτες, αποτελεί μία σημαντική μερίδα στον τομέα των εμπορικών συναλλαγών. Ως εκ τούτου, το Κράτος οφείλει να νομοθετήσει, έτσι ώστε να δημιουργήσει ελκυστικές συνθήκες, τόσο για τους καταναλωτές όσο και για τους εμπόρους, οι οποίοι δραστηριοποιούνται στο Υπαίθριο Εμπόριο.

Από κει και πέρα, διαφαίνεται στο παρόν νομοσχέδιο η συνηθισμένη πολιτική αντίληψη της Κυβέρνησης, η οποία θέλει να ισοπεδώσει τα δικαιώματα των Ελλήνων πολιτών στο βωμό των νεοφερμένων αξιών.

Ομιλώ, φυσικά, για τις αιτιάσεις, οι οποίες αναφέρονται στο νομοσχέδιο και ειδικότερα, σε ό,τι αφορά στο καθεστώς ίσης μεταχείρισης στο ζήτημα της αδειοδότησης για την άσκηση του Υπαίθρου Εμπορίου. Εμείς είμαστε ξεκάθαρα υπέρ της προτεραιότητας χορήγησης και ανανέωσης των σχετικών αδειών για δραστηριοποίηση είτε στις λαϊκές είτε στο Υπαίθριο Εμπόριο, πλανόδιο ή στάσιμο, σε Έλληνες πολίτες.

Είναι πανθομολογούμενο ότι τα τελευταία χρόνια και σε συνέπεια της αθρόας εισροής λαθρομεταναστών στην ελληνική επικράτεια, οι εργαζόμενοι στις λαϊκές αγορές, αλλά και οι πωλητές διαφόρων ειδών στο δρόμο, να είναι σε μεγάλο ποσοστό αλλοδαποί.

Τι σημαίνει αυτό; Σημαίνει ότι ενώ τα ποσοστά ανεργίας των Ελλήνων αυξάνονται, οι αλλοδαποί καταφέρνουν, έστω και δύσκολα, να βγάζουν ένα μεροκάματο, τη στιγμή που οι συμπατριώτες μας δεινοπαθούν, ειδικότερα στα μεγάλα αστικά κέντρα.

Τι έχει να πει η Κυβέρνηση για το φαινόμενο των μικροπωλητών που περιδιαβαίνουν τους δρόμους, ή ακόμη και τις παραλίες κατά τους θερινούς μήνες, και επιχειρούν να πωλούν παρανόμως την πραμάτεια τους; Μήπως, με το παρόν νομοσχέδιο θα δοθούν άδειες ασκήσεως εμπορικής δραστηριότητας και σε αυτούς; Φυσικά, είναι ρητορικό το ερώτημα.

Στο σημείο αυτό, θέλω να αναφερθώ στο άρθρο 37, που εισάγει το θεσμό της αγοράς των καταναλωτών. Μόνο από το περιεχόμενο του σκοπού αυτού του θεσμού, μπορούμε όλοι μας να αντιληφθούμε το είδος της πολιτικής θεώρησης σχετικά με το θεσμό αυτό.

Αναφέρω το πνεύμα του θεσμού, όπως αναφέρεται στην αιτιολογική έκθεση. «Η ανάπτυξη καταναλωτικής συνείδησης και αλληλέγγυων δράσεων μεταξύ των πωλητών μέσω της ενεργούς συμμετοχής των ίδιων των πωλητών σε εθελοντικές δράσεις και μη κερδοσκοπικούς οργανισμούς».

«Αλληλέγγυες δράσεις και μη κερδοσκοπικούς οργανισμούς». Πρόκειται για το «δούρειο ίππο» της Κυβέρνησής σας, που άλλο σκοπό δεν έχει από την εισαγωγή νέων ηθών στις εμπορικές δραστηριότητες. Τι σχέση έχει ο κατά τα λοιπά εύσχημος όρος «αλληλεγγύη» με την εμπορική δραστηριότητα; Οι όροι «συνεννόηση» και «συνεργασία» είναι εμφανώς πιο δόκιμοι, ώστε να περιγράψουν την ανάπτυξη της εμπορικής δραστηριότητας.

Άλλωστε, κύριε Υπουργέ, μην ξεχνάτε, ότι η εμπορική δραστηριότητα πραγματοποιείται για βιοποριστικούς λόγους. Θα αποτρέψετε, δηλαδή, κάποιους ανθρώπους να έχουν πρόσβαση σε ένα μεροκάματο, παίρνοντας τη δουλειά τους οι αλληλέγγυοι, οι οποίοι θα είναι μη κερδοσκοπικοί. Τώρα, το πόσο μη κερδοσκοπικοί είναι, αυτό είναι άλλο θέμα.

Εδώ, όμως, εδώ υπάρχει μία διαφορετική αρνητική υπόσταση των προτεινόμενων διατάξεων και ειδικότερα εκείνων περί αδειοδοτήσεων άσκησης Υπαίθρου Εμπορίου, αλλά και της εισαγωγής των αγορών των καταναλωτών. Συλλογικότητες, λοιπόν, πωλητών θα μπορούν να δημιουργούν υπαίθριες αγορές, σύμφωνα με τον προτεινόμενο θεσμό των αγορών των καταναλωτών και σκοπός αυτών των αγορών προβάλλει η ανάπτυξη των αλληλέγγυων δράσεων, μέσω της ενεργούς συμμετοχής των πωλητών σε εθελοντικές δράσεις και μη κερδοσκοπικούς οργανισμούς.

Η συγκεκριμένη αγορά θα οργανώνεται μόνο με πρωτοβουλία φορέων πωλητών καταναλωτών και συνεταιρισμών καταναλωτών και κοινωνικών συνεταιριστικών επιχειρήσεων και φορέων πολιτών με νομική υπόσταση.

Μία από τις βασικές προϋποθέσεις για τους φορείς που θα υποβάλουν αίτημα για σύσταση αγοράς καταναλωτή, είναι οι σκοποί τους να μην είναι κερδοσκοπικοί, αλλά να έχουν στόχο την αλληλεγγύη προς τους πολίτες που αντιμετωπίζουν δυσκολίες επιβίωσης ανεξαρτήτως φύλου, ηλικίας, εθνικότητας, αναπηρίας, πεποιθήσεως, σεξουαλικού προσανατολισμού, αλλά και κάθε μορφής διάκρισης.

Μεταξύ των άλλων προτεινόμενων ρυθμίσεων, ενοποιούνται οι προϋποθέσεις χορήγησης και ανανέωσης των αδειών, όπως το υπαίθριο εμπόριο, το πλανόδιο ή το στάσιμο στις λαϊκές αγορές και κατά συνέπεια, και τα δικαιολογητικά που πιστοποιούν την ειδικότητα, ειδικά των παραγωγών. Δίνεται η ευκαιρία σε άτομα που ανήκουν σε αυτές τις ειδικές ομάδες πληθυσμού να καταστούν οικονομικά ενεργοί, λαμβάνοντας άδεια υπαίθριων εμπορικών δραστηριοτήτων μέσω ενός συστήματος αδειοδότησης, το οποίο λαμβάνει υπόψη του κυρίως κοινωνικά κριτήρια.

Σε αυτό, ακριβώς, το πνεύμα πολύ σημαντικό εμφανίζεται το άρθρο 18 περί αρμόδιας Αρχής Έκδοσης και Θεώρησης των Αδειών Επαγγελματιών Πωλητών. Άκρως αποκαλυπτικό των προθέσεων αυτής της συγκυβέρνησης, όπως και της προηγούμενης, είναι να υλοποιήσει την επιβληθείσα και καθοδηγούμενη από αλλοδαπά κέντρα εξουσίας εθνολογική λογική αλλοίωση της Ελλάδας, όπως και της Ευρώπης γενικότερα, μέσω της μόνιμης εγκατάστασης, καταρχήν, εκατοντάδων χιλιάδων λαθρομεταναστών και ακολούθως, εκατομμυρίων καθώς και της ενσωμάτωσής τους στην ελληνική καθημερινότητα, καθιστώντας τους οικονομικά ενεργούς, παρέχοντας σε αυτούς άδειες υπαίθριων εμπορικών δραστηριοτήτων μέσω ενός συστήματος αδειοδότησης, το οποίο λαμβάνει υπόψη του, κυρίως, κοινωνικά κριτήρια, τα οποία όμως, τελικά, καταλήγουν να εφαρμόζονται σε βάρος του ελληνικού λαού, συνιστώντας απαράδεκτη δυσμενή διάκριση.

Επίσης, μεγάλης σημασίας εμφανίζεται να είναι και το άρθρο 37, διότι μέσω των προτεινόμενων διατάξεών του ανοίγει διάπλατα ο δρόμος για την είσοδο στην οικονομική δραστηριότητα και των λαθρομεταναστών, υπό το μανδύα των ευπαθών ομάδων και των συλλογικοτήτων και αλληλέγγυων πωλητών.

Ένεκα, λοιπόν, αυτών των αρνητικότατων προτεινόμενων ρυθμίσεων σχετικά με την αδειοδότηση και την ενσωμάτωση και ενεργοποίηση στην ελληνική ιδιωτική, σε πρώτη φάση, οικονομική δραστηριότητα των ανθρώπων αυτών, οι οποίοι αφίχθηκαν παράνομα και, πλέον, διαβιούν σαφέστατα σε βάρος του ελληνικού λαού με την ανοχή, την προτροπή και τη συνέργεια της συγκυβέρνησης αυτής, όπως και της προηγούμενης και παρά την εισαγωγή κάποιων δυνητικά θετικών προτάσεων, όπως αυτές για τους μικρούς γαλακτοπαραγωγούς και τους τσιπουροπαραγωγούς, καθίσταται υποχρεωτική η αρνητική στάση μας επί της αρχής τουλάχιστον του σχεδίου νόμου, σε ό,τι αφορά στο Α΄ Μέρος.

Οι διατάξεις του άρθρου 12, περί της σύστασης το τριμελών Επιτροπών για τον έλεγχο των δηλούμενων ποσοτήτων, κατά την άποψή μας, μπορεί να δημιουργήσουν προβλήματα μεταξύ των παραγωγών και των Επιτροπών αυτών, δεδομένου ότι σίγουρα θα προκύψουν υπόγειες συνεννοήσεις, από τις οποίες θα ευνοούνται ορισμένοι και θα αδικούνται άλλοι από τη διενέργεια των σχετικών ελέγχων.

Θα πρέπει, λοιπόν, να δούμε, με ποιο τρόπο θα εξασφαλιστεί η ορθή λειτουργία των Επιτροπών αυτών, ώστε να διασφαλιστούν τα συμφέροντα των παραγωγών, που θα υπόκεινται στους κατά τα άλλα απαραίτητους ελέγχους των προϊόντων.

Σχετικά τώρα με τα παραρτήματα, τα οποία είναι ενσωματωμένα στο σχέδιο νόμου και περιγράφουν το σύστημα μοριοδότησης για τις διάφορες κατηγορίες άσκησης δραστηριοτήτων στα πλαίσια του Υπαίθριου Εμπορίου, περιέχουν ορισμένα κριτήρια με ορθή κοινωνική αξιολόγηση.

Εμείς θεωρούμε, ότι αναφορικά με τις πολυτεκνικές οικογένειες θα πρέπει να τεθούν σε πρώτη προτεραιότητα, ώστε να πριμοδοτηθούν επαρκώς και να αντιμετωπιστούν από το κράτος με την απαραίτητη μέριμνα. Για τις υπόλοιπες κατηγορίες που αναφέρονται, είναι σίγουρο ότι μετά την ακρόαση των εξωκοινοβουλευτικών φορέων, ίσως προκύψουν αλλαγές. Συνεπώς, θα επιφυλαχθούμε για το σχετικό τμήμα του νομοσχεδίου.

Σε ό,τι αφορά στο Β΄ Μέρος, ακούσαμε και από τον Εισηγητή της μείζονος Αντιπολίτευσης, ότι συμφωνούν για την περιορισμένη θητεία των προέδρων στα Εμπορικά Επιμελητήρια. Δυστυχώς, κύριε Υπουργέ, ακριβώς το ίδιο είχε πράξει η συγκυβέρνησή σας και στο νομοσχέδιο για τους Αγροτικούς Συνεταιρισμούς.

Δηλαδή, έρχεστε εδώ και μας λέτε ότι ένας πρόεδρος, ο οποίος θα είναι επιτυχημένος, ο οποίος θα έχει λειτουργήσει ανιδιοτελώς, δεν θα έχει το δικαίωμα να ξαναθέσει υποψηφιότητα; Εδώ θα σας κάνω και μία πρόταση. Γιατί δεν το κάνατε πράξη πρώτα στο Ελληνικό Κοινοβούλιο, να απαγορεύεται οι βουλευτές να έχουν πάνω από μία ή δύο θητείες; Ξέρετε τι θα σήμαινε αυτό; Τουλάχιστον, το 80% των βουλευτών θα είχαν φύγει από αυτή τη Βουλή. Κάντε το πράξη πρώτα εκεί.

Στο Β΄ Μέρος, που αφορά στις τροποποιήσεις της επιμελητηριακής νομοθεσίας, διαπιστώνεται ένα πισωγύρισμα, δεδομένου ότι, όπως υποστηρίζουν και οι εκπρόσωποι των Επιμελητηρίων της χώρας, από τις προτεινόμενες τροποποιήσεις, θα προκύψουν δυσκολίες στη λειτουργία των θεσμικών αυτών οργάνων.

Εντύπωση μάς προκαλεί η ρύθμιση του προτεινόμενου άρθρου 73, όπου και προβλέπεται η δυνατότητα επανεκλογής του ίδιου προσώπου ως προέδρου μόνο για μία φορά και όχι για δύο που αναφέρθηκε .

Εμείς προσεγγίζουμε διαφορετικά αυτή τη διάταξη και σας λέμε, ότι σε περίπτωση που ο εκτελών χρέη Προέδρου του οιοδήποτε Επιμελητηρίου, έχει αποδεδειγμένα προσφέρει σημαντικό έργο και χαρακτηρίζεται, όπως προανέφερα, από ανιδιοτέλεια και καλή διοίκηση, θα πρέπει να διατηρεί, κύριε Υπουργέ, το δικαίωμα επανεκλογής του, για όσες φορές επιθυμεί να θέσει υποψηφιότητα.

Άλλωστε, τα κριτήρια για την εκλογή του δεν είναι άλλα από την Αξιολόγηση. Δηλαδή, εσείς τι θέλετε; Να καταργήσετε την αξιοκρατία;

Θετική ή αρνητική της διοίκησης του εκάστοτε Προέδρου.

Άστοχη είναι και η διάταξη του άρθρου 76, περί της υπαγωγής των επιμελητηρίων στον νόμο 4336 του 2015, αναφορικά με τα διάφορα έξοδα, οδοιπορικά, μετακινήσεις, έξοδα παράστασης κ.τ.λ., τα οποία θα βαρύνουν τον κρατικό προϋπολογισμό, τη στιγμή που τα επιμελητήρια διαθέτουν δικό τους προϋπολογισμό για την κάλυψη αντίστοιχων δαπανών. Εκτός αυτού, διαφαίνεται για ακόμη μια φορά η πρόθεση της συγκυβέρνηση σας να συνεχίσετε την οικοδόμηση του κομματικού κράτους, με την σύσταση νέων συλλογικών οργάνων που άλλο σκοπό δεν θα έχουν από την τήρηση της κυβερνητικής νομιμότητας, δηλαδή, της πολιτικής βούλησης του ΣΥΡΙΖΑ και του κατά καιρούς συγκυβερνήτη του.

Σε τελική ανάλυση το παρόν σχέδιο νόμου χαρακτηρίζεται από αρκετή πολιτική σκοπιμότητα, σε συνδυασμό με την κραταιά τάση σας για την εφαρμογή των γνωστών ιδεολογικών σας προσεγγίσεων. Σε ένα σαφώς καπιταλιστικό οικονομικό περιβάλλον, δεν διαπιστώνουμε καμία εθνική θεώρηση στις προτεινόμενες διατάξεις και γι' αυτό το λόγο είμαστε επιφυλακτικοί αναφορικά με την πρόθεση ψήφου. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ): Ευχαριστώ, κυρία Πρόεδρε. Με το νομοσχέδιο για το υπαίθριο εμπόριο, συγκεντρώνονται και κωδικοποιούνται ό,τι νομοθετήματα υπήρχαν μέχρι τώρα, ενώ με τη θέσπιση ηλεκτρονικής βάσης δεδομένων χαρτογραφείτε και ενεργοποιείται ένα ολοκληρωμένο σύστημα για το μητρώο αδειών υπαίθριου εμπορίου, μητρώο ελέγχου και προστίμων και μητρώο λαϊκών αγορών κτλ. Αυτά από μόνα τους δεν σημαίνει ότι εξασφαλίζουν και ότι θα υπάρξει ενίσχυση εισοδήματος των παραγωγών και επαγγελματιών πωλητών στα πλαίσια της δίκαιης και βιώσιμης ανάπτυξης, όπως υποκριτικά προπαγανδίζει η κυβέρνηση. Όταν έχετε καταστήσει την εργατική τάξη, εσείς και οι προηγούμενες κυβερνήσεις, πάμφθηνη στην αμοιβή της, με μισθούς πείνας 300 και 400 ευρώ, με τα οποία δεν μπορεί να ζήσει μια οικογένεια. Όταν σπάει κόκαλα η μερική απασχόληση και η ανασφάλιστη και απλήρωτη εργασία. Όταν μια θέση εργασίας μοιράζεται σε δύο και τρεις εργαζόμενους, φθηνούς και αναλώσιμους, και ταυτόχρονα, έτσι, εμφανίζετε μειωμένη την ανεργία. Όταν είναι συνεχής η αφαίμαξη του λαού για να υπάρξουν φοροελαφρύνσεις για τους επιχειρηματικούς ομίλους, τότε όχι δίκαιη ανάπτυξη δεν υπάρχει, αλλά αντίθετα είναι πιο στυγνή η εκμετάλλευση και κερδοφορούν οι επιχειρηματικοί όμιλοι. Μάλιστα, έχετε προνομοθετήσει και άλλα σκληρά μέτρα, όπως την μείωση των συντάξεων και του αφορολόγητου μετά το 2018. Με την τρίτη αξιολόγηση προωθείτε νέο τσεκούρι σε εργατικά λαϊκά δικαιώματα, χτύπημα ακόμα και στο δικαίωμα στην απεργία. Τα περιγράφουμε και τα τονίσουμε για να δείξουμε ότι αποτελούν την αιτία της μείωσης της αγοραστικής δύναμης, που φθάνει σε περικοπές, ακόμη και στην διατροφή για την λαϊκή οικογένεια. Βέβαια, επηρεάζει και συμβάλει στην μείωση του εισοδήματος των πολιτών του υπαίθριου εμπορίου. Ήδη, οι πάγκοι στις λαϊκές αγορές έχουν ξεκινήσει μια μικρή τάση μείωσης. Με αυτή την έννοια, οι αναφορές στο γενικό μέρος του νομοσχεδίου για την οργάνωση του υπαίθριου εμπορίου, που θα το καταστήσει σταθερό πυλώνα ανάπτυξης του οικοδομήματος της σύγχρονης οικονομίας και βασική προϋπόθεση κοινωνικής προόδου και ευημερίας, όπως αναφέρετε, αλλά και αυτά που λέτε παρακάτω ότι η εναρμόνιση των όρων άσκησης του υπαίθριου εμπορίου με τους σύγχρονους οικονομικούς κανόνες και τις απαιτήσεις της δίκαιης και βιώσιμης ανάπτυξης θα εξασφαλίσουν ενίσχυση των παραγωγών και επαγγελματιών πωλητών, όλα αυτά είναι λόγια του αέρα και μάλιστα αφορολόγητα, αποτελούν υποκρισία και θέλετε να κρύψετε την καπιταλιστική βαρβαρότητα και την στυγνότερη εκμετάλλευση που οδηγούν τους ανθρώπους να πηγαίνουν στην λαϊκή μαζικά μετά το μεσημέρι και μερικοί στο τέλος της, για να ψάξουν στα σκουπίδια για την τροφή τους. Την ίδια ώρα, από την φοροληστεία των λαϊκών στρωμάτων εξασφαλίζετε πόρους για το κεφάλαιο. Η πολιτική σας, όπως και των προηγούμενων κυβερνήσεων, συμβάλλει στην επέκταση και την κυριαρχία των μονοπωλίων, που για την εξασφάλιση του μέγιστου δυνατού κέρδους, δεν λογαριάζει τις ανάγκες της εργατικής τάξης και των λαϊκών στρωμάτων, για πρόσβαση σε φθηνά και ποιοτικά είδη διατροφής. Αυτό το πρόβλημα δεν μπορεί να αντιμετωπιστεί στις υπάρχουσες συνθήκες της καπιταλιστικής οικονομίας. Άλλωστε, εάν ήθελε η κυβέρνηση να δώσει λύσεις στα προβλήματα της λαϊκής οικογένειας, μπορούσε να υιοθετήσει την πρόταση του Κομμουνιστικού Κόμματος για κατάργηση του Φ.Π.Α στα βασικά είδη διατροφής και πλατιάς λαϊκής κατανάλωσης.

Στο παρόν νομοσχέδιο διατηρείτε όλες τις βασικές αρνητικές ρυθμίσεις του προηγούμενου νόμου, του 4264 του 2014, κάνοντας ορισμένες διορθωτικές ρυθμίσεις, κυρίως μειώσεις προστίμων που, εάν θέλετε, αυτό το άρθρο εμείς θα το ψηφίσουμε. Καλλιεργείτε, όμως, αυταπάτες ότι η λαϊκή οικογένεια που το μέσο εισόδημα της έχει δραστικά μειωθεί τα τελευταία χρόνια, πάνω από 30%, που αναγκάζεται να περικόψει έξοδα ακόμα και από τις βασικές διατροφικές ανάγκες των παιδιών της, θα μπορέσει να βρει διέξοδο μέσα από τον εξορθολογισμό και την διαμόρφωση νέων μορφών υπαίθριων αγορών, όταν ειδικά στο εμπόριο βασικών ειδών διατροφής, η συγκέντρωση της αγοράς προχωρά με ραγδαίους ρυθμούς σε μια χούφτα αλυσίδες και σουπερμάρκετ. Η κοροϊδία από την πλευρά της κυβέρνησης έχει τσακίσει με την πολιτική της παραγωγούς και επαγγελματίες, συνεχίζοντας από εκεί που σταμάτησαν οι προηγούμενες κυβερνήσεις, να μιλάει για ουσιαστική στήριξή τους μέσω της βελτίωσης ορισμένων κανόνων λειτουργίας.

Οι όποιες βελτιωτικές ρυθμίσεις, που προωθούνται με το παρόν νομοσχέδιο δεν αναιρούν ότι με την πολιτική της κυβέρνησης και της ευρωπαϊκή ένωσης, οι παραγωγοί παύουν να είναι δέσμιοι της εκμετάλλευσης των μονοπωλίων, αφού αναγκάζονται να αγοράζουν και να παράγουν ακριβά σπόρους, λιπάσματα, φυτοφάρμακα και τα λοιπά και να πουλάνε σε εξευτελιστικές τιμές σε μεγαλέμπορους και βιομηχανίες. Αλλά και στις λαϊκές αγορές πουλάνε με ελάχιστα περιθώρια κέρδους, μη μπορώντας να εξασφαλίσουν στοιχειώδες εισόδημα για να τα βγάλουν πέρα. Δεν μπορούν να ανταγωνιστούν τις μεγάλες εταιρείες εμπορίας του κλάδου. Το ίδιο ισχύει και για τους επαγγελματίες πωλητές, οι οποίοι καταληστεύονται μέσω της διατήρησης του απαράδεκτου μέτρου φορολόγησης από το πρώτο ευρώ, όπως όλοι οι επαγγελματίες και δεν είναι ανεξάρτητο της γενικής φοροληστρικής πολιτικής της κυβέρνησης ότι θεσμοθετείται η αναγκαία, για μια ακόμη φορά, προσκόμιση παράβολων για την έκδοση, την ανανέωση των αδειών, μέσω της γνωστής τακτικής της υπουργικής απόφασης εκ των υστέρων, όταν πάνω από το μισό εισόδημα των αυτοαπασχολούμενων δίνεται για φόρους και ασφαλιστικές εισφορές. Είναι πραγματικά πρόκληση να μιλάτε για στήριξή τους μέσω των συγκεκριμένων νομοθετικών διατάξεων. Η κυβέρνηση δεν θέλει να τους βοηθήσει πραγματικά, εδώ και τώρα.

Η κυβέρνηση πρέπει να επαναφέρει το ατομικό αφορολόγητο όριο στις 12.000 €, αυξημένο κατά 3.000 € ανά παιδί και να εντάξει άμεσα σε αυτό επαγγελματίες πωλητές, αλλά και κάθε αυτοαπασχολούμενο, να καταργήσει τα διόδια, τον ειδικό φόρο κατανάλωσης στα καύσιμα, που έχουν εκτοξεύσει το κόστος της μεταφοράς των προϊόντων στα ύψη. Ακόμα περισσότερο προκλητική, αλλά και επικίνδυνη, είναι η προπαγάνδα σας σε εκατοντάδες χιλιάδες ανέργους ή και άλλους εργαζομένους που βρίσκονται σε δεινή οικονομική κατάσταση, για ίδρυση αγορών καταναλωτών.

Καλλιεργείτε αυταπάτες ότι μπορούν να γίνουν επιχειρηματίες και ταυτόχρονα, συσκοτίζετε την ευθύνη του αστικού κράτους στην αντιμετώπιση των οξυμένων προβλημάτων των ανέργων, των χιλιάδων που βρίσκονται σε δεινή οικονομική κατάσταση, μεταφέροντας την ευθύνη της αλληλεγγύης στους υπόλοιπους εργαζόμενους, τους οποίους καλείτε να αναλάβουν εθελοντική δράση, να μοιραστούν ουσιαστικά την φτώχια τους με τους φτωχότερους. Καλλιεργείτε την απατηλή αντίληψη ότι κάποιες συλλογικότητες, αυτοδιαχειριζόμενες ομάδες καταναλωτών κ.λ.π., μπορούν να αναλάβουν να εξορθολογήσουν την αγορά. Να προστατεύσουν τους καταναλωτές και να εξυγιάνουν τον καπιταλισμό. Δημιουργείτε ψευδή εικόνα από αυτό που είναι, παραδείγματος χάριν, αγορές χωρίς μεσάζοντες, ενώ επί της ουσίας, είναι αγορές καταναλωτών που λειτουργούν ως μεσάζοντες. Επί πρόσθετα, παρόλο που προβλέπεται να λειτουργούν μια φορά το δίμηνο, αξιοποιούνται και στο να δοθεί ένα ακόμη χτύπημα στο θεσμό της Κυριακάτικης αργίας, αφού δίνεται το περιθώριο λειτουργίας και τις Κυριακές.

Η περιβόητη καταναλωτική συνείδηση, στην οποία προτρέπετε τα λαϊκά στρώματα, είναι λόγια του αέρα, όταν η σκληρή αντιλαϊκή πολιτική σας έχει τσακίσει το λαϊκό εισόδημα. Πρόκειται κυριολεκτικά για κοροϊδία και προς τους ανέργους και εργαζόμενους, που στο όνομα της ανάκαμψης και της κάλυψης των δημοσιονομικών στόχων, συνεχίζει το πετσόκομμα του επιδόματος ανεργίας, διευρύνει τος ομαδικές απολύσεις, διαμορφώνει το νομοθετικό πλαίσιο για να εκτιναχθούν κατασχέσεις, ακόμη και στο επίπεδο της πρώτης κατοικίας.

Σε ό,τι αφορά ορισμένες από τις παρούσες νομοθετικές ρυθμίσεις. Αντιμετωπίζουν μερικά υπαρκτά προβλήματα, που σχετίζονται κυρίως με τον κανονισμό λειτουργίας των λαϊκών αγορών ή δίνει ορισμένες προσωρινές ανάσες, μέσω του περιορισμού του ύψους των προστίμων. Ωστόσο, αυτά δεν αρκούν για να αντιμετωπίσουν τα συσσωρευμένα προβλήματα των επαγγελματιών και των παραγωγών που δραστηριοποιούνται σε αυτές. Παραδείγματος χάριν, στο άρθρο 5 παράγραφος 3 και στο άρθρο 15 παράγραφος 2, βάζετε ένα ακόμα παράβολο για την έκδοση των αδειών, που θα καθορίζεται με υπουργική απόφαση ή ακόμα ζητάτε σαν απαραίτητο δικαιολογητικό την ασφαλιστική ενημερότητα. Όμως, σε κανένα επάγγελμα δεν προβλέπεται αφαίρεση της άδειας, επειδή κάποιος χρωστάει τις ασφαλιστικές εισφορές, δηλαδή, δεν του επιτρέπετε να ζήσει.

Επίσης, προβλέπεται ότι η άδεια είναι αμεταβίβαστη εκτός των εξαιρέσεων λόγω θανάτου και αναπηρίας. Επιτρέπετε την μεταβίβαση μια φορά στους ήδη έχοντες άδεια, ενώ δεν επιτρέπετε σε όσους πάρουν άδεια από την ισχύ του νόμου και μετά. Πρόκειται για ρύθμιση που ουσιαστικά θα οδηγήσει σε πωλητές δύο ταχυτήτων μέσα στην λαϊκή αγορά, σε βάθος δεκαετιών. Είναι γνωστό ότι οι αυτοαπασχολούμενοι που εργάζονται στις λαϊκές αγορές, ασκούνε ένα βαρύ επάγγελμα, το οποίο συνήθως απαιτεί την απασχόληση και άλλων μελών της οικογένειά τους. Έτσι και αλλιώς και σήμερα με βάση την πρόβλεψη του άρθρου 59 για την μεταβίβαση μια φορά από τους ήδη αδειούχους σε σύζυγο και τέκνα, τίθενται τα κοινωνικά κριτήρια, δηλαδή, να είναι άνεργοι. Η συγκεκριμένη ρύθμιση είχε αποτελέσει ένας από τους κυριότερους λόγους, που ο νόμος της προηγούμενης κυβέρνησης είχε οδηγήσει τον κλάδο σε μεγάλες κινητοποιήσεις και απεργίες.

Στο θέμα του θεσμού των επαγγελματικών επιμελητηρίων. Πρόκειται ουσιαστικά για προσαρμογή της συνολικής επιμελητηριακής νομοθεσίας στις σημερινές συνθήκες. Δεν αλλάζει ο χαρακτήρας του επιμελητηριακού θεσμού ως μηχανισμού του αστικού κράτους αντίθετα, επιδιώκεται με τις νέες διατάξεις να ενισχυθεί η αποτελεσματικότητά τους σε αυτή την κατεύθυνση. Παραχωρούνται επί πρόσθετες αρμοδιότητες, μέσω της διεύρυνσης της δυνατότητας συμμετοχής τους σε επιχειρηματικές δραστηριότητες, δηλαδή, στόχος είναι η στήριξη και προώθηση της πολιτικής του αστικού κράτους για την ενίσχυση της ανταγωνιστικότητας και της κερδοφορίας των μεγάλων επιχειρηματικών ομίλων.

Η πολιτική αυτή είναι σε βάρος των αυτοαπασχολούμενων, η πρόσβασή τους σε ορισμένες υπηρεσίες που τελικά τους εξασφαλίζουν τα επιμελητήρια - και αυτές να θυμίσω είναι ανταποδοτικές - δεν μπορούν να αναιρέσουν τα γενικότερα προβλήματα που αντιμετωπίζουν, την ενίσχυση της τάσης συγκεντροποίησης της ελληνικής καπιταλιστικής οικονομίας, την πολιτική που εφαρμόζετε για την διευκόλυνσή της που αργά ή γρήγορα φέρνουν μπροστά σε νέες δυσκολίες και αδιέξοδα.

Θα τελειώσω με έναν σχολιασμό για την εισαγωγή ποσόστωσης στη συμμετοχή των γυναικών στα ΔΣ των διοικήσεων, στο όνομα ενίσχυσης της γυναικείας επιχειρηματικότητας. Το μέτρο αυτό φυσικά, δεν πρόκειται να αντιμετωπίσει τα ιδιαίτερα και πολλαπλά σε προβλήματα που αντιμετωπίζουν οι γυναίκες αυτοαπασχολούμενες, στην ατομική τους επιχείρηση και οικογένεια τους, στην οποία επιφορτίζονται με πλήθος υποχρεώσεων, πόσο μάλλον όταν η κυβέρνηση στο όνομα της ισότητας των δύο φύλων, διατηρεί την απαράδεκτη εξίσωση των ορίων συνταξιοδότησης ανδρών και γυναικών, τις περικοπές στις κοινωνικές δαπάνες για τη στήριξη της μητρότητας, αλλά και σε σχέση με ζητήματα που στην κυριολεξία καίνε, όπως οι παιδικοί σταθμοί κλπ, αφού δεν μπορούν κάπου να αφήσουν ούτε τα παιδιά τους.

Η ισότητα είναι στα λόγια και όχι στα έργα, γιατί τα έργα κοστίζουν και εσείς δεν διαθέτετε πόρους για τις λαϊκές ανάγκες παρά μόνο για τις ανάγκες του κεφαλαίου και της εξασφάλισης της κερδοφορίας τους. Για το επόμενο κεφάλαιο, στην επόμενη συνεδρίαση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν πάμε στον κύριο Δανέλλη, θα ανακοινώσω τους φορείς που θα τους έχετε και εγγράφως. Οι φορείς είναι οι, Πανελλαδική Ομοσπονδία Συλλόγων Παραγωγών Αγροτικών Προϊόντων πωλητών Λαϊκών Αγορών, Ομοσπονδία Συλλόγων Παραγωγών Λαϊκών Αγορών Κεντρικής και Δυτικής Μακεδονίας, Θεσσαλίας-Θράκης, Ομοσπονδία Παραγωγών Λαϊκών Αγορών Θεσσαλίας-Θράκης,

Παναττική Ομοσπονδία Σωματείων Πωλητών Λαϊκών Αγορών, Ομοσπονδία Σωματείων Εμπόρων Πωλητών και Παραγωγών Λαϊκών Αγορών Δυτικής Μακεδονίας, Κοζάνη-Καστοριά-Γρεβενά-Φλώρινα, Ομοσπονδία Παραγωγών Πωλητών Λαϊκών Αγορών Μακεδονίας, Θεσσαλίας, Θράκης, Πανελλήνια Ομοσπονδία Σωματείων Επαγγελματιών Πωλητών Υπαίθριων Αγορών Κρατών-Μελών Ε.Ε., Πανελλήνιος Επαγγελματικός Σύνδεσμος Πλανόδιων Μικροεμπόρων Θρησκευτικών και Εμπορικών Πανηγύρεων, Ενιαίο Συνδικάτο Σωματείο Υπαίθριων Εμπόρων Ελλάδος ΕΣΥΠΕ, Αλληλεγγύη για Όλους, Λιμάνι Χωρίς Μεσάζοντες Πειραιάς, Δήμος Χαλανδρίου στη θέση του Δικτύου Αλληλεγγύης Αγίας Παρασκευής, ΕΛΛΑΝΠΑΣΕ.

Συνεχίζουμε την ανάγνωση των φορέων που θα προσκαλέσουμε: Συνομοσπονδία Ρομά Βορείου Ελλάδος, Ομοσπονδία Κινητών Καντινών «Η ΕΓΝΑΤΙΑ», Κεντρική Ένωση Επιμελητηρίων Ελλάδος, Ένωση Περιφερειών Ελλάδος-ΕΝΠΕ, Κεντρική Ένωση Δήμων Ελλάδος-ΚΕΔΕ, Εθνική Συνομοσπονδία Ατόμων με Αναπηρία, Ελληνική Συνομοσπονδία Εμπορίου και Επιχειρηματικότητας-ΕΣΕΕ, Σύνδεσμος Ελλήνων Παραγωγών Αποσταγμάτων Αλκοολούχων Προϊόντων, ΓΣΕΒΕΕ, Περιφέρεια Αττικής, Περιφέρεια Κεντρικής Μακεδονίας, Ειδική Γραμματεία Ρομά, οι αυγοπαραγωγοί και αφορά τους δύο φορείς που πρότεινε ο κύριος Μπούρας, Ομοσπονδία Αμβυκούχων Αμπελουργών, οι εργαζόμενοι των επιμελητηρίων-ΟΣΥΕ, Σύλλογος Παραδοσιακών Αποσταγμάτων Τσικουδιάς Νομού Ηρακλείου, Διεθνές Επιμελητήριο-ICC, ο ΣΕΒ, η ΟΚΕ και το Σωματείο Χειροτεχνών «ΑΘΗΝΑ ΕΡΓΑΝΗ».

Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδικής Αγορήτρια του Κ.Κ.Ε.): Προτείναμε όχι μόνο εμείς, αλλά και άλλοι συνάδελφοι και την Πανελλαδική Επαγγελματική Ένωση Πλανοδίων και Υπαίθριων Μικροπωλητών.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είναι η Πανελλαδική Επαγγελματική Ένωση Υπαίθριων και Πλανοδίων Μικροπωλητών και Λιανεμπορίου. Από ό,τι με ενημέρωσαν, αυτός είναι ένας άλλος φορέας τον οποίο αναγγείλαμε. Μπορείτε να μου πείτε όνομα;

ΔΙΑΜΑΝΤΩ ΜΑΝΩΛΑΚΟΥ (Ειδικής Αγορήτρια του Κ.Κ.Ε.): Πρόεδρος είναι ο κύριος Χατζίρης και Γραμματέας ο κύριος Λαγουτάρης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εντάξει, προστίθεται και αυτό.

Το λόγο έχει ο κύριος Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Κυρία Πρόεδρε, είναι σημαντικό ότι τρία μεγάλα επιμελητήρια, Αθήνας, Θεσσαλονίκης και Πειραιά, τα οποία έχουν ειδικές διατάξεις μέσα στον νόμο, δεν τα πρότεινε ούτε ο ΣΥ.ΡΙΖ.Α. ούτε η Ν.Δ.. Είναι γνωστό ότι θέλουν να έρθει μόνο ένας από τα επιμελητήρια εδώ, γιατί υπάρχει συμφωνία σε αυτό ΣΥ.ΡΙΖ.Α. και Ν.Δ.. Σας καλώ τουλάχιστον να καλέσετε τον κύριο Χατζηθεοδοσίου και τον κύριο Ραβανή, οι οποίοι εκπροσωπούν τα δύο μεγαλύτερα επιμελητήρια. Βλέπω και τον κύριο Γιακουμάτο ο οποίος το βλέπει θετικά. Υπάρχουν διατάξεις που αφορούν προσωπικά μόνο τα δικά τους επιμελητήρια. Είναι το Επιμελητήριο Αθηνών, το Βιοτεχνικό, ο κύριος Ραβανής. Δεν είναι κάτι άλλο που σας έχουμε ζητήσει. Δεν είναι κάτι το οποίο δημιουργεί κάποιο πρόβλημα. Τα έχουμε καταθέσει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εντάξει, θα προσθέσουμε και αυτούς τους δύο.

Το λόγο έχει ο κύριος Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Κυρία Πρόεδρε, κυρίες και κύριοι συνάδελφοι, όλοι μας γνωρίζουμε, λίγο ή πολύ, τις δυσλειτουργίες και τις στρεβλές πρακτικές που χαρακτηρίζουν τη λειτουργία του υπαίθριου εμπορίου στη χώρα μας. Συνεπώς, η προσπάθεια της Κυβέρνησης να αναμορφώσει το πλαίσιο λειτουργίας των υπαίθριων εμπορικών δραστηριοτήτων, κάνοντας χρήση, μάλιστα, των σύγχρονων ηλεκτρονικών εφαρμογών, είναι ευπρόσδεκτη.

Το ίδιο αναγκαία και ευπρόσδεκτη είναι και η αναμόρφωση της επιμελητηριακής νομοθεσίας, με την αποσαφήνιση του ρόλου και της εποπτείας που πρέπει να ασκεί η Πολιτεία, όπως, επίσης, η πρόβλεψη ότι η οικονομική διαχείριση των επιμελητηρίων πρέπει να γίνεται με τις υφιστάμενες διατάξεις περί δημόσιου λογιστικού και δημόσιων προμηθειών, αλλά και η απόδοση στα επιμελητήρια νέων αρμοδιοτήτων και εργαλείων, ώστε να ανταποκρίνονται αποτελεσματικότερα στις σύγχρονες και ιδιαίτερα αυξημένες ανάγκες των επιχειρήσεων - μελών τους.

Όσο αφορά τις υπαίθριες αγορές, το παρόν νομοσχέδιο φαίνεται να αντιλαμβάνεται σε σημαντικό βαθμό τις συνθήκες που επικρατούν στο υπαίθριο εμπόριο, δεδομένου ότι προβαίνει στη δημιουργία και την απλοποίηση ενός ενιαίου πλαισίου για την έκδοση και ανανέωση των αδειών, με τη θέσπιση ενός σαφούς πλαισίου για τις προϋποθέσεις χορήγησης των αδειών του παραγωγού και του επαγγελματία των υπαίθριων αγορών, με τη θέσπιση ενός συστήματος μοριοδότησης, με βάση κυρίως εισοδηματικά κριτήρια, αλλά και κριτήρια όπως η ηλικία του αιτούντος, η συνέπειά του ως προς την τήρηση των κανόνων και η προηγούμενη εμπειρία του ως υπαλλήλου υπαίθριων αγορών.

Για μας είναι κατανοητή και καλοδεχούμενη η ανάγκη προστασίας και ένταξης στην αγορά εργασίας ευπαθών κοινωνικών ομάδων, κυρίως ανέργων ή η κοινωνική επανένταξη ατόμων, αλλά, αν πράγματι επιθυμούμε οι υπαίθριες λαϊκές αγορές να αποκτήσουν ένα επιπλέον θετικό κοινωνικό πρόσημο, κρίσιμο στοιχείο για τη μοριοδότηση πρέπει να είναι και η συνέπεια των αιτούντων άδεια παραγωγών και επαγγελματιών προς τη νομοθεσία και τον υπό θεσμοθέτηση κανονισμό των υπαίθριων αγορών. Μόνο με συνεπείς παραγωγούς και επιχειρηματίες θα αναβαθμιστεί το προϊόν των υπαίθριων αγορών, θα δημιουργηθεί και θα συσφιχθεί η σχέση εμπιστοσύνης μεταξύ των καταναλωτών με τους ανθρώπους που βρίσκονται πίσω από τους πάγκους και οι υπαίθριες αγορές θα γίνουν μια παραγωγική κοιτίδα κοινωνικής επιχειρηματικότητας, με αμφίδρομο όφελος για τους παραγωγούς και τους καταναλωτές.

Θετική, επίσης, θεωρούμε ότι είναι προς την κατεύθυνση της συστηματικότερης οργάνωσης των υπαίθριων εμπορικών δραστηριοτήτων και η δημιουργία ηλεκτρονικής πλατφόρμας, όπου θα καταγράφονται και θα διασταυρώνονται τα στοιχεία των αδειούχων, οι διακινούμενες ποσότητες και οι ενδεχόμενες παραβάσεις. Εμείς προτείνουμε επιπλέον, τόσο στην ηλεκτρονική πλατφόρμα, όσο και στο έντυπο της άδειας, να αναφέρεται και το όχημα με το οποίο θα γίνεται η μεταφορά των προς πώληση προϊόντων, ούτως ώστε, με το συνδυασμό με τα στοιχεία που καταγράφονται στο βιβλίο των διακινούμενων ποσοτήτων, να καθίσταται ευχερέστερος και αποτελεσματικότερος ο έλεγχος.

Θετική, επίσης, θεωρούμε ότι είναι η παροχή κινήτρων για δήλωση των υπαλλήλων των υπαίθριων αγορών και ιδιαίτερες προβλέψεις για την τήρηση της φορολογικής και ασφαλιστικής νομοθεσίας. Άλλωστε, η δημιουργία ενός συστήματος ηλεκτρονικής καταγραφής και διασταύρωσης στοιχείων θα οδηγήσει όχι μόνο σε αποτελεσματικότερη εποπτεία και έλεγχο των υπαίθριων εμπορικών δραστηριοτήτων, αλλά και στην εξαγωγή χρήσιμων στατιστικών μεγεθών για το υπαίθριο εμπόριο, που μέχρι σήμερα δεν μας επιτρέπεται, λόγω της άνθησης του παραεμπορίου και της παραοικονομίας.

Κρίνουμε, επίσης, θετική την εισαγωγή του θεσμού των αγορών καταναλωτών, ως ένα μέσο ενίσχυσης της καταναλωτικής συνείδησης και της αλληλέγγυας οικονομίας. Επίσης, θετική είναι η πρόβλεψη για απαλλαγή από τα δημοτικά ανταποδοτικά τέλη, αλλά και η πρόβλεψη κοινωνικής προσφοράς για τους συμμετέχοντες εμπόρους και παραγωγούς σε αυτούς. Θεωρούμε, όμως, περιοριστικό το να επιτρέπεται μόνο μία φορά το δίμηνο, από τη στιγμή που αναγνωρίζεται η ιδιαίτερα θετική κοινωνική τους σημασία. Επιπροσθέτως, προβλέπεται η έκδοση ταμειακών αποδείξεων και παραστατικών πώλησης σε αυτές τις αγορές καταναλωτών, δεδομένου ότι συμμετέχουν και αδειούχοι αγρότες και συνεταιρισμοί.

Δεν γίνεται, όμως, στο παρόν νομοσχέδιο καμία αναφορά στις αγορές βιολογικών αγροτικών προϊόντων. Το αναφέρω, διότι η αγορά βιολογικών προϊόντων έχει ιδιαίτερη σημασία και αξία και γι’ αυτό θα πρέπει να υποστηριχθεί και να ελεγχθεί, έτσι ώστε να είναι πιστοποιημένα τα προϊόντα και να υπάρξει σχέση εμπιστοσύνης μεταξύ των καταναλωτών και ιδιαίτερα εκείνων, που έχουν αυξημένες απαιτήσεις και κριτήρια στην αγορά αυτών των αγαθών, αλλά να υπάρχει και καλή εικόνα και η μη αμφισβήτηση της ειλικρίνειας των ίδιων των παραγωγών. Νομίζω ότι θα ήταν θετικό και για τους παραγωγούς και για τους καταναλωτές, να υπάρξει ένα συνολικότερο πλαίσιο, που θα ρυθμίζει τη λειτουργία αυτών των βιολογικών αγορών.

Τώρα, γιατί να περιορίσουμε τους παραγωγούς, μέλη των συνεταιρισμών, να διαθέτουν μόνο του 20% της παραγωγής τους στο υπαίθριο εμπόριο, από τη στιγμή που υπάρχει πραγματική δυνατότητα να διαθέτουν στους καταναλωτές τα ποιοτικά ελεγμένα και συνήθως φθηνότερα προϊόντα των συνεταιρισμών στις υπαίθριες αγορές; Αυξάνοντας το ποσοστό αυτό, θα ενισχύσουμε και τον ανταγωνισμό και βεβαίως τους συνεταιρισμούς προς όφελος των καταναλωτών.

Επιπλέον, θεωρούμε ότι στην περίπτωση της συνταξιοδότησης αδειούχου, η δυνατότητα παραχώρησης σε τέκνα ή σύζυγο μπορεί να δίνεται μόνο εφόσον τα συγκεκριμένα πρόσωπα έχουν στο παρελθόν δηλωθεί ως πρόσωπα για αναπλήρωση ή υποβοήθεια.

Όσον αφορά στις περιπτώσεις αφαίρεσης της άδειας από τον παραγωγό-επαγγελματία των υπαίθριων αγορών, θεωρούμε ότι είναι αρκετά θετικές, δεδομένου ότι υπάρχει κλιμάκωση στα προβλεπόμενα μέτρα και τήρηση, βεβαίως, της αρχής της αναλογικότητας, όσον αφορά στην επιβολή των κυρώσεων.

Οι διατάξεις που αφορούν τις Επιτροπές των υπαίθριων αγορών και η θέσπιση κανονισμού λειτουργίας αυτών, είναι προς τη σωστή κατεύθυνση της αυτορρύθμισης των διοικουμένων, της τακτοποίησης του σχεδόν άναρχου συστήματος, που ισχύει μέχρι σήμερα, της ευταξίας και της οργάνωσης προς όφελος των υπαίθριων εμπόρων, αλλά και των κατοίκων των περιοχών, που φιλοξενούν αυτές τις υπαίθριες αγορές.

Επίσης, ορθώς ο συντονισμός και η καθοδήγηση των ελέγχων από ένα συντονιστικό φορέα, το ΣΥΚΕΕΑΚ, ο οποίος αναλαμβάνει να συντονίσει όλους τους προβλεπόμενους φορείς ελέγχου.

Στο σημείο αυτό, αξίζει να επισημάνουμε ότι, όσους καλούς νόμους και αν θεσπίσουμε, δεν θα φέρουμε τα επιθυμητά αποτελέσματα, αν η θεωρία δεν μεταφραστεί σε πράξη. Θεωρούμε σωστό το μέτρο της θέσπισης του στόχου για ποσοστό 30% δειγματοληπτικών ελέγχων, επί του συνόλου των αδειούχων. Σίγουρα, ωστόσο, η ηλεκτρονική παρακολούθηση των διακινούμενων δηλούμενων ποσοτήτων και των παραβάσεων θα λειτουργήσει αποτρεπτικά, εφόσον συνοδεύεται από συνεχείς και αποτελεσματικούς ελέγχους στις υπαίθριες αγορές.

Τέλος, όσον αφορά στις υπαίθριες αγορές, διατηρούμε μια επιφύλαξη σχετικά με τη διανομή των ανταποδοτικών τελών από τους αδειούχους και θα επιθυμούσαμε να ακούσουμε και τις απόψεις των φορέων, βεβαίως, στην επόμενη συνεδρίαση της Επιτροπής μας.

Για το σκέλος του νομοσχεδίου, που αφορά στην αναμόρφωση της νομοθεσίας για τα Επιμελητήρια, τοποθετούμαστε καταρχήν θετικά, αντιλαμβανόμενοι την ανάγκη αναβάθμισης του ρόλου των Επιμελητηρίων σε εθνικό και τοπικό επίπεδο. Κρίνουμε ως ενδιαφέρουσες και ιδιαίτερα θετικές τις αρμοδιότητες προς τα Επιμελητήρια, ιδίως εκείνες που αποδίδουν δημοψηφισματικές αρμοδιότητες σε αυτά για ζητήματα εθνικής και τοπικής οικονομίας, ή την αρμοδιότητα πιστοποίησης, αλλά και του ρόλου του διαμεσολαβητή σε διαφορές.

Θετική είναι και η πρόβλεψη για τα Κέντρα Υποστήριξης των Επιχειρήσεων (ΚΥΕΠΙΧ), που θα λειτουργούν σαν «ΚΕΠ», προς διευκόλυνση της επικοινωνίας και των συναλλαγών των επιχειρήσεων με το δημόσιο.

Επίσης, σωστές είναι οι ρυθμίσεις ως προς τη δημοσιότητα των συνεδριάσεων, αλλά και της συγκρότησης των Διοικητικών Συμβουλίων και οι εξαιρέσεις ως προς τη μεταβίβαση αρμοδιοτήτων από το Δ.Σ. στη Διοικητική Επιτροπή των Επιμελητηρίων.

Επίσης, είναι σωστή η καθιέρωση της υποχρέωσης απολογισμού προς το Υπουργείο Οικονομικών, διότι κατατείνει προς τον εξορθολογισμό της οργάνωσης και του προγραμματισμού των Επιμελητηρίων.

Οι διατάξεις για τα διμερή επιμελητήρια είναι θετικές, οδηγούν σε καλύτερη οργάνωση και εκκαθάριση τοπίου των διμερών επιμελητηρίων από ορισμένες Ενώσεις προσώπων, που ενδεχομένως προξενούσαν σύγχυση ή λανθασμένες εντυπώσεις σε πιθανούς επενδυτές. Είναι ένας θεσμός, ο οποίος πρέπει να τύχει ιδιαίτερης προσοχής, διότι η εξωστρέφεια είναι, ούτως ή άλλως, ένα από τα βασικά ζητούμενα των οικονομικών μας δραστηριοτήτων.

Στο άρθρο 100, είναι θετικές οι διατάξεις για το ΣΥΚΕΑΑΠ, το Συντονιστικό Κέντρο Εποπτείας Αγοράς και Αντιμετώπισης Παρεμπορίου, στο βαθμό που θα μπορέσει να γίνει αποτελεσματικότερη η χρήση των ηλεκτρονικών μέσων εποπτείας και ελέγχου, σε συνδυασμό με τη συγκρότηση μικτών κλιμακίων ελέγχου, για τη διενέργεια επιτόπιων ελέγχων.

Για τις επιμέρους διατάξεις, επιφυλασσόμαστε στη συνέχεια της συζήτησης στην Επιτροπή, όπως επίσης και στην Ολομέλεια.

Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε τον κύριο Δανέλλη.

Το λόγο έχει ζητήσει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ : Ευχαριστώ, κυρία Πρόεδρε.

Το νομοσχέδιο, που συζητάμε από σήμερα, είναι πάρα πολύ καλό, γιατί έχει την εξής καινοτομία: Ενοποιεί όλες τις αγορές σε μια ενιαία νομολογία, άρα παύει αυτό το αποσπασματικό, όπου καθένας έπρεπε να ψάξει να βρει πού υπάγεται η μια μορφή εμπορίου, η άλλη μορφή εμπορίου, διατάξεις χωριστές, νομολογία χωριστή, κ.λπ. Τώρα, έχουμε μια ενιαία νομική ραχοκοκαλιά, όπου όλα κανονίζονται σε αυτό. Είναι πάρα πολύ σημαντικό αυτό το νομοθέτημα και φαίνεται και από τον τρόπο, που το έχει ήδη αγκαλιάσει η αγορά, οι παραγωγοί και οι ενδιαφερόμενοι.

Ωστόσο, επειδή πρόκειται για ένα τόσο σοβαρό νομοθέτημα, θα ήθελα να επισημάνουμε δύο-τρία σημεία, τα οποία έχω εντοπίσει.

Κύριε Υπουργέ, κύριε Γενικέ Γραμματέα, το άρθρο 11 έχει ορισμένα ζητήματα.

Το πρώτο, είναι ότι βάζει τη διαδικασία ανανέωσης της άδειας δύο μήνες πριν από τη συγκομιδή. Έχουμε διαφορετικά προϊόντα. Ένας παραγωγός μπορεί να έχει πολλά προϊόντα, όπου το δίμηνο δεν μπορεί προφανώς να ισχύει ενιαία σε όλα και το άλλο είναι, ότι πολλά από αυτά τα προϊόντα έχουν κύκλο μικρότερο των 60 ημερών. Άρα, εκεί θα πρέπει να το δούμε κατά περίπτωση, δηλαδή, να φαίνεται η δήλωση συγκομιδής κατά περίπτωση.

Το δεύτερο, είναι ότι μεταξύ του άρθρου 11, του άρθρου 5 και του άρθρου 12, υπάρχουν τέσσερις διαφορετικοί ορισμοί για το θέμα των ποσοτήτων. Πιο συγκεκριμένα, στο άρθρο 5, αναγράφονται «συνολικές ποσότητες». Στο άρθρο 11, αναγράφονται «παραγόμενες και εκτιμώμενες ποσότητες», ενώ στο άρθρο 12, υπάρχει ο ορισμός «δηλούμενες ποσότητες». Αυτό, νομίζω ότι θα δημιουργήσει σύγχυση και καλό είναι να ενοποιήσουμε τον ορισμό, για να ξέρουμε για τι μιλάμε.

Ακόμη, ένα θέμα που θέλω να επισημάνω είναι το θέμα της αναπλήρωσης του πωλητή. Στο άρθρο 24, παράγραφος 3, υπάρχει ο επακριβής ορισμός της αναπλήρωσης του επαγγελματία πωλητή. Αντίστοιχα, στο άρθρο 4, παράγραφος 3, δεν υπάρχει η αναπλήρωση του παραγωγού. Αναπλήρωση - και σωστά ορίζεται - είναι όταν δεν μπορεί ο παραγωγός ή ο επαγγελματίας για λόγους προσωπικούς να συμμετέχει, να αναπληρώνεται από μέλη της οικογένειάς του. Πολύ σωστά, στο άρθρο 24, , ορίζεται ότι, αν δεν έχει οικογένεια ή αν οικογένειά του δεν το επιθυμεί, μπορεί να αντικαθίσταται από έναν υπάλληλο κ.τ.λ.. Αυτή η αντίστοιχη πρόβλεψη του άρθρου 24 παράγραφος 3, δεν υπάρχει στο άρθρο 4, που αφορά τους παραγωγούς. Σας παρακαλώ να το δούμε αυτό.

Άλλο ένα σημείο, που ήθελα να δούμε και να συζητήσουμε, είναι ότι ένας παραγωγός - αυτό είναι το σύνηθες - έχει μια γκάμα προϊόντων, 4, 5 ή 6 προϊόντα και συμπληρώνει την γκάμα του με προϊόντα άλλων γειτονικών παραγωγών, που έχουν 1 ή 2 προϊόντα, αλλά δεν έχουν τη δυνατότητα να συμμετέχουν σε λαϊκή αγορά. Άρα, αγοράζει από γειτονικούς παραγωγούς και τα διαθέτει εκείνος στην αγορά. Εδώ, δεν προβλέπει τη δυνατότητα αγοράς. Μήπως, με κάποιο τρόπο, αλλά να εξασφαλίσουμε ότι είναι προϊόντα παραγωγών και δεν είναι εμπορία, δηλαδή, δεν αγοράζει από εμπόρους, αλλά μεταπωλεί ή διακινεί προϊόντα γειτονικών του παραγωγών, να βλέπαμε και αυτή την κατηγορία; Είναι μια συνήθης πρακτική, για να μη φτάσουμε σε ψευδείς δηλώσεις.

Και ένα τελευταίο, που θα ήθελα να διευκρινίσουμε, είναι το άρθρο 25, που αφορά στην αντικατάσταση και όχι την αναπλήρωση, αφορά και τους παραγωγούς. Είναι ξεκάθαρο ότι αφορά τους επαγγελματίες πωλητές, να ξεκαθαρίσουμε, λοιπόν, ότι αφορά και τους παραγωγούς πωλητές.

Κατά τα άλλα, θα ακούσουμε και τους φορείς. Σε πρώτη φάση, αυτά θα ήθελα να βάλουμε για προβληματισμό, προτού ακούσουμε και τους φορείς.

Σας ευχαριστώ, πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ: Κύριε Υπουργέ, κύριε Γενικέ, αναμφισβήτητα το νομοσχέδιο είναι σε μία κατεύθυνση που εξυγιαίνει το χώρο τον οποίο πραγματεύεται. Στο χρόνο που έχω δεν θα ήθελα να κάνω μια γενική αναφορά, εξάλλου έχουν ακουστεί πάρα πολλά, θα ακουστούν και στις επόμενες συνεδριάσεις. Ήθελα να κάνω μια αναφορά μόνο στο άρθρο 66 που αφορά στα Κέντρα Υποστήριξης Επιχειρήσεων και παρόλο που είναι ένα συγκεκριμένο άρθρο και θα μπορούσαμε να το πούμε στη συζήτηση κατ’ άρθρο, νομίζω ότι έχει σημασία να ακούσετε την παρατήρησή μου από τώρα, πρόταση αν θέλετε, όπως θέλετε εκλάβετέ το, μήπως στη συνέχεια φανεί χρήσιμη.

Συγκεκριμένα, αυτά τα Κέντρα μπορούν να έχουν πάρα - πάρα πολύ μεγάλη σημασία, παραπάνω από αυτή ακόμα που και εμείς, οι ίδιοι, μπορούμε να φανταστούμε. Έχουμε κάνει πολλές συζητήσεις και με τον κ. Υπουργό, το έχω πει επανειλημμένα και στην Ολομέλεια και σε διάφορες επιτροπές, ότι υπάρχει ένα μεγάλο κενό και θα έχουμε πρόβλημα στην εφαρμογή των προγραμμάτων μας από το ΕΣΠΑ μέχρι την εφαρμογή του αναπτυξιακού νόμου, όσον αφορά τις μικρομεσαίες επιχειρήσεις και όσον αφορά τη δημιουργία κοινωνικών επιχειρήσεων, συνεταιριστικών επιχειρήσεων, που είναι βασικοί μοχλοί πάνω στους οποίους εμείς στηρίζουμε το πρόγραμμά μας.

Στην προσπάθεια αυτή, δηλαδή το πρόγραμμα αυτό για να υλοποιηθεί από τα κάτω, από τους μικρούς επιχειρηματίες, οι οποίοι θέλουν στήριξη, πολύ σοβαρό ρόλο - για να μην πω καθοριστικό - μπορούν να παίξουν τα επιμελητήρια. Με το εργαλείο αυτό, τα Κέντρα Υποστήριξης Επιχειρήσεων μπορούν να το πραγματοποιήσουν, όμως, δεν ξέρω, μπορεί να μην έχω αντιληφθεί καλά μέσα από το νομοσχέδιο αν υπάρχει αυτό το κενό, νομίζω ότι θέλει παραπάνω στήριξη.

Υπάρχει ο κίνδυνος να μην λειτουργήσουν λόγω της σχετικής οικονομικής δυσπραγίας που υπάρχει τα τελευταία χρόνια στα επιμελητήρια και λόγω της ελλιπούς στελέχωσης και πρέπει να προβλεφθεί πώς θα στελεχωθούν, πώς θα ενισχυθούν. Πολύ περισσότερο που υπάρχει αυτή η μεγάλη ανάγκη ενημέρωσης των επιχειρήσεων.

Τελειώνοντας, θα ήθελα να πω ότι, επειδή προβλέπεται η έκδοση υπουργικών αποφάσεων που θα προβλέπει ακριβώς τις αρμοδιότητες κ.λ.π., νομίζω ότι είναι πάρα πολύ χρήσιμο στις αρμοδιότητες αυτές να προβλέψετε οπωσδήποτε την ενημέρωση των επιχειρήσεων. Το έχω πει επανειλημμένα, μην περιμένουμε να κάνουν κοινωνική ομάδα κάποιοι κτηνοτρόφοι που έχουν ανάγκη από σφαγείο, αν δεν τους ενημερώσουμε με τη δυνατότητα την οποία έχουν. Ή κάποιοι αγρότες ή οποιοιδήποτε επαγγελματίες για το μέλι που θα μπορούσαν να το συσκευάσουν ή για το λάδι κλπ. ή ελαιοτριβεία που έχουμε ανάγκη και δεν υπάρχουν. Αν δεν έχουν ενημέρωση αυτοί οι μικροί επιχειρηματίες, δεν θα μπορέσουμε να υλοποιήσουμε αυτά τα προγράμματα στα οποία στοχεύουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η συνεδρίαση της Διαρκούς Επιτροπής Παραγωγής και Εμπορίου. Υπενθυμίζω ότι η δεύτερη συνεδρίαση με την ακρόαση φορέων θα πραγματοποιηθεί την ερχόμενη Τρίτη 31.10.2017, ώρα 11.00. Ευχαριστούμε πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αραχωβίτης Σταύρος, Καματερός ΗλίαςΚαφαντάρη Χαρά, Σιμορέλης Χρήστος, Τζάκρη Θεοδώρα, Γιακουμάτος Γεράσιμος, Κωνσταντινόπουλος Οδυσσέας, Σαχινίδης Ιωάννης, Μανωλάκου Διαμάντω, και Δανέλλης Σπύρος.

Στο σημείο αυτό και περί ώρα 12.45΄λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**